text:
Umuntu uwo ariwe wese ufite umuntu akunda cyane kandi akaba yifuza katamutakaza. Ahorana ikibazo cyo kumenya ikintu nyakuri umukunzi we yishimira ku buryo yajya akimukorera kenshi gashoboka ngo urukundo rwabo rukure. Menya uburyo wakoresha ugatonesha umukunzi wawe binyuze mu ngingo 5 'The 5 love languages’.
Kuri iyi Isi nta muntu utifuza gukundwa cyangwa ngo
akunde gusa ntabwo ari ibya buri wese guhishurirwa ibanga ry’urukundo kuko hari
abantu baba batazi gutonesha abakunzi babo cyangwa kubasha kuba umutoni mu
rukundo barimo.
Uburyo wamenya icyo umukunzi wawe yishimira cyane
bwasobanuwe n’umugabo w’umuhanga cyane mu by’imibanire y’abantu, umwanditsi
w’ibitabo akaba n’umunyamakuru witwa Dr. Gary Chapman abicishije mu gitabo
yanditse mu mwaka wa 1995 cyamamaye ku izina rya The 5 love languages.
Igitabo
the five love languages cyafashije benshi
Muri iki gitabo Chapman yafashe urukundo
arugereranya n’umubumbe uriho abantu bumva indimi 5 zitandukanye aho buri wese
aba akeneye kubwirwa mu rurimi yisangamo kurenza izindi.
Asobanura uburyo abantu benshi bakunze kwibeshya ko
niba ukunda umuntu byanze bikunze uba ugomba kumusohokana, ukamuzanira impano,
ukamuganiriza umwanya munini kuri telephone n’ibindi byinshi cyane. Ibi byose
ni byiza cyane ntako bisa rwose, kuko bituma amarangamutima y'uwo mukundana
azamuka bikamugaragariza ko umwitayeho.
Gusa ku rundi ruhande, ntwabo ari abantu bose bakunda kuganirizwa kuri telephone umwanya munini kuko hari ababifata nko guta umwanya,
si nako abantu bose bakunda impano kuko hari abazifata nko gutagaguza
amafaranga.
Tugiye kurebera hamwe izo ndimi 5 zumvwa bitandukanye mu isi y’urukundo, ibi bikaba byagufasha kurambana n'uwo ukunda, kumenya icyo akunda cyangwa se icyo yanga maze bikaba byagufasha kuzamura umubano wanyu.
1.
Amagamo
aryohereye cyane
Hari abantu mu rukundo bakunda amagambo aryoheye
amatwi bakumva icyanga cy’urukundo igihe babwiwe interuro zibubaka. Muri iki
gitabo Dr Chapman yavuze ko abantu bateye batya ururimi rwabo rw’urukundo (love
language) bumva cyangwa se bagomba kuganirizwamo ari amagambo meza yo kubaha
agaciro (Words of Affirmation).
Si ngombwa ibintu bihambaye cyangwa se birimo
ubwenge bwinshi ku buryo bigoranye kubyumva, ahubwo interuro ngufi ziganjemo
kumushimagiza ndetse no kumwereka ko ari mwiza igihe cyose, bishobora gutuma
umutima we uwigarurira.
Ibizakubwira ko umukunzi wawe akunda amagambo meza
kurenza ibindi ni uko uzabona yishimye cyane igihe umubwiye ko ameze neza mu
buryo ubu n'ubu cyangwa se igihe umushimye ku bw’igikorwa runaka yakoze
akakugaragariza ko bimunejeje ku rwego rwo hejuru.
Ingero nke z'ibyo wabwira uwo mukundana igihe wamenye
ko mu isi y’urukundo akunda ururimi rw’amagambo aryoheye amatwi;
“Ni wowe wenyine nkunda”
“Sinjya nkurambirwa”
“Iyo wambaye utyo ugaragara neza cyane”
“Utuma mpora nishimye”
“Nakunze uko wasokoje uyu munsi”,
“Nishimira kuba ngufite, n’ibindi.
Nyuma y'ibyo wongeraho amagambo nka 'ndagukunda' ukabimubwira kenshi gashoboka. Ku rundi ruhande, amagambo mabi aseserereza ashobora
gutera ishavu rikomeye umukunzi wawe uteye atya ndetse rwose bikaba byamugora
kukubabarira kuko amagambo ari cyo kintu aha agaciro kurenza ibindi byose.
Hari
abantu mu rukundo bashimishwa no kubwirwa amagambo anogeye amatwi kurenza ibindi
2.
Gukorerwa
imirimo y’ubufasha mu bintu binyuranye
Hari abantu nanone bumva banezerewe ari uko beretswe
urukundo binyuze mu rurimi rw’ibikorwa kandi bitanahambaye cyane (Acts of
service). Ibiranga bene aba bantu ni uguhora bumvikana bavuga ngo ”ibikorwa biruta
amagambo”.
Niba ufite umukunzi uhora akubwira ko yanga umuntu uvuga adakora cyangwa se agakunda kukubwira ko buriya ibikorwa biruta amagambo, cyangwa se ukabona igihe ari gukora ibintu runaka aba ashaka ko uba umuri iruhande cyangwa se uri kumufasha, jya umenya ko urukundo arwumva binyuze mu bikorwa.
Icyo aba ashaka si impano, si amafaranga cyangwa ikindi icyo ari cyo cyose ahubwo ni ukukubona uri kumukorera utuntu duto cyane rwose nko; kumutekera, kumumesera n’utundi tuntu tumwereka ko wakoresheje ibitekerezo, umwanya wawe n’imbaraga ku bwe.
Niba ufite umukunzi ukunda ibi rero mwaba mubana
cyangwa se mubyitegura, uba ugomba kubimukorera kandi ukabikora n’umutima mwiza
ntiwumve ko ari ukukugira umucakara we. Iyo ubikoze wishimye abona ko ari
uw’agaciro mu maso yawe kandi ko uzahora umurwanira ishyaka igihe cyose
ndetse n’igihe azaba afite imbaraga nke ko uzakomeza kumuba hafi.
Gutekera umukunzi wawe byamunezeza igihe 'love language' ye ari ugufashwa imirimo
3.
Kwakira
impano
Mu rukundo hari abantu bakunda impano byahebuje
ku buryo abikwibwirira cyangwa akabiganira n’abandi atanyuze ku ruhande ati ”
Jyewe rwose unkunda ntumpe impano byaba ari nko gukora ubusa”. Bene uyu muntu
yumva uburyohe bw’urukundo iyo abwiwe mu rurimi Dr. Chapman yise kwakira impano
(Receiving Gifts).
Niba umukunzi wawe cyangwa se umufasha wawe ubona
akunda impano cyane, buri gihe ntibizagusaba ko ukoresha amafaranga menshi ngo
umugurire ibimushimisha kuko ibintu bito by’amafaranga macye ariko bifite
igisobanuro runaka mu rukundo nabyo byajya bimikora ku mutima, akumva akunzwe
kandi yishimiwe bihebuje.
Aha ngaha bitandukanye no ku bijyanye no gukorerwa
imirimo kuko aha ukora ibijyanye no gufasha umukunzi wawe mu byo nawe ashobora
kwikorera by’imirimo ya buri munsi isanzwe.
Impano
akenshi zitanasaba amafaranga menshi zatuma umukunzi wawe akwiyumvamo
bidasanzwe igihe guhabwa impano ari byo yishimira
4.
Kumarana
igihe
Umukunzi wishimira kumarana igihe nawe ni wa wundi
uhora yifuza ko mwamarana umwanya munini muganira, mwaba muri kumwe cyangwa
mutari kumwe, mwaba muvugana cyangwa se mwandikirana. Bene uyu muntu si ngombwa
ko umara icyo gihe cyose muvugana umubwira amagambo y’urukundo gusa, ahubwo we
aba akeneye ko umuha igihe gusa n'iyo wamubwira ibintu bisekeje cyangwa se
mukiganirira amakuru yiriwe avugwa biramushimisha.
Ikindi cyakubwira ko umukunzi wawe Love language ye
ari ukumarana igihe ni uko uzumva buri gihe yifuza ko musohokana nko ku mazi, mu
kabyiniro n’ahandi ku buryo mbese muryoherwa n’ubuzima muri hamwe.
Niba rero umuntu mukundana yiyumva muri iki kiswe ururimi
rwo kumarana igihe, aba akeneye ko igihe muganira aba ari we uha agaciro
kurenza ibindi byose muri ako kanya kuko iruhande rwawe ni ho hantu honyine
yumva atuje kandi aguwe neza cyane.
Ibintu byo kumubwira ngo abe yihanganye uvugane n'undi muntu igihe muri kuvuganira kuri telephone, kwigira ku mbuga nkoranyambaga igihe muri kuganira mwegeranye ni bibi cyane.
Buri gihe uhinduye itariki mwari guhuriraho, cyangwa ntugaragare aho mwasezeranye guhurira biramubabaza cyane igiye love language ye ari ukumarana igihe, kuko ahita akeka ko hari ibindi bintu umurutisha.
Guha
umwanya umuntu ukunda ni iby’ingenzi mu rukundo niba yarakugaragarije ko
aryoherwa n’urukundo igihe muri kumwe igihe kirekire
5.
Gukora
ndetse no gukorwaho
Umuntu ufite iyi Love language, nta kintu
kimuryohera mu rukundo nko kumva hafi ye umubiri w'uwo bakundana uri kumukoraho
nawe awukoraho. Uyu muntu wumva uburyohe bw’urukundo binyuze mu gukorwaho yumva
atuje cyane igihe umufashe mu biganza, akumva isi iryoshye igihe umukunzi we
amusoma, yumva akunzwe igihe uwo bakundana bahoberanye umwanya munini
bagundiranye (Hugging), n’ibindi byose byiganjemo ugukoranaho kw’imibiri yabo
bombi.
Igihe rero ufite umukunzi umeze atya, niba agusabye
ko umusoma cyangwa se we ngo agusome n’igihe agusabye ko mwegerana bidasanzwe
ibi akabikora inshuro nyinshi, ntugakeke ko ari imico mibi afite ahubwo ujye umenya
ko kumva urukundo nyakuri kuri we binyura mu gukoranaho, kandi ko ari ibisanzwe
kuko hari abantu benshi bameze batyo.
Niba rero umukunzi wawe ururimi yiyumva mo cyane mu
rukundo ari ugukoranaho, impano z’agaciro ako ariko kose, kumusohokana ahantu
hahenze cyangwa se kumubwira amagambo asize ubuki (imitoma) ntabeo ari byo bw’ingenzi
nubwo nabyo biba bikenewe. Ahubwo aba ashaka kukumva hafi ye atari mu buryo
bw’amarangamutima gusa, ahubwo ari mu buryo bufatika ku buryo agufata akakumva
neza.
Umuntu
ufite love language ya Physical touch (Gukorana ho) anezerwa no kumva umubiri
w’umukunzi we ukora kuwe
Muri make, ibi bintu byose byavuzwe na Dr. Chapman
yise indimi z’urukundo (Love languages) ntawavuga ko hari icyo yanga kuko byose
bishimisha kandi ari ingenzi mu rukundo, gusa abantu bose ntibabikunda kimwe
kuko hari icyo buri muntu yisangamo kurenza ibindi byose. Iyo umenye rero icyo
uwo ukunda yishimira cyane, nawe kandi akamenya icyo ukunda kuruta ibindi, umubano wanyu, urukundo ndetse n’urugo rwanyu ntibijegajega.
Dr.
Gary Chapman wanditse igitabo cyakunzwe na benshi cyitwa The 5 love languages
Src: The 5 Love languages by Dr. Gary
Chapman
Umwanditsi: Soter
DUSABIMANA-InyaRwanda.com


c: text/html

text:
Aya mavugurura azamara imyaka ibiri, azasiga nibura buri Paruwasi yo ku Isi yose igize uruhare mu gutanga ibitekerezo ku mpinduka zikwiriye kuba muri Kiliziya n’ahazaza hayo.
Mu mpera z’iki Cyumweru nibwo icyo gikorwa cyatangiriye i Vatican.
Bamwe mu bakirisitu Gatolika bizeye ko ayo mavugurura azasiga impinduka zikomeye n’umucyo ku ngingo zitavugwaho rumwe zirimo kuba abagore bakwemererwa kuba Abapadiri, kuba Abapadiri bakwemererwa gushyingirwa no ku zindi ngingo zirimo ababana bahuje ibitsina.
Hari n’abandi bavuga ko aya mavugurura ashobora gusiga ahubwo Kiliziya Gatolika ivuye ku mahame yayo.
Bahuriza ku kuba muri iki gihe kuba imbaraga nyinshi zashyirwa mu mavugurura bishobora gusiga ibindi bintu by’ingenzi birimo nk’ibibazo bya ruswa biri muri Kiliziya muri iki gihe bifata umurego.

robotstxt: allowed

filter: keep


text:
Umuhanzi w’indirimbo zihimbaza zikanaramya Imana Niyizurugero Stephen usengera mu itorero rya Zion Temple yatangaje ko ubutumwa bwingenzi ari uko ibyigiciro byose ari Imana yabiremye.
Ibi yabitangaje kuri uyu wa gatanu taliki 13 Nzeri 2019,ni mu gihe kandi uyu muhanzi amaze gushyira ahagaragara indirimbo ye nshyashya iri mu majwi n’amashusho yitwa “Ibyigiciro”.
Ubwo yagiranaga ikiganiro n’Isezerano.com yasobanuye ku ndirimbo ye nshyashya,aho yavuze ko icy’ingenzi kimuri ku mutima ari ubutumwa bwiza buyirimo kandi ko iby’igiciro byose ari Imana yabiremye.
Yagize ati:”Ikingenzi cyinkora ku mutima ni ubutumwa bwiza buri muri iyi ndirimbo kandi Imana niyo ifite ubuzima bwa muntu.Nanditse iyi ndirimbo kubera ikigeragezo ndasenga nza kubona bikuweho maze mpita nkora iyi ndirimbo”.
“Ubutumwa bw’ingenzi buri muri iyi ndirimbo ni uko iby’igiciro ari Imana yabiremye no kubaho neza ariyo ibigena.Ifeza n’izahabu biri mubiganza byayo”.
Umuhanzi Niyizurugero Stephen yatangiye muzika ihimbaza Imana kera cyane.Nubwo atahise abona ubushobozi bwo kujya muri studio gutunganya indirimbo ariko ubu atangiye kubigeraho,aho ubungubu afite indirimbo eshatu ziri hanze n’indi ya kane izajya ahagaragara vuba.
Mu ndirimbo ziri hanze harimo iyitwa “Waramamaye,Amaraso ya yesu na Ibyigiciro”.Izi ndirimbo kandi wazisanga kuri you tube ya Niyizurugero TV.


text:
Gisagara: Gahunda yo gutura ku mudugudu yazamuye imyumvire y’abaturage
Yanditswe na NSHIMIYIMANA EMMANUEL
Abaturage bo mu karere ka Gisagara, baravuga ko gahunda yo gutura mu midugudu yatumye kubagezaho ibikorwaremezo byoroha, ndetse n’iterambere ryabo rikarushaho kwihuta, byose bishingiye ku kuba imyumvire yarazamutse, buri wese aharanira kudasigara inyuma.
Ni ibivugwa n’abatuye mu mudugudu wa Gatobotobo uri mu kagari ka Bweya, Umurenge wa Ndora mu karere ka Gisagara, bahamya ko ubu batakiri mu bwigunge, kuko gahunda za Leta zigamije gufasha abaturage kwihutisha iterambere no kuzamura imibereho yabo zibageraho mu buryo bworoshye.
Uwihoreye Jean Bosco yagize ati “Gutura ku mudugudu ntitwabanje kubyumva kimwe, ariko ubu twese turabyishimiye kuko bituma ibikorwaremezo bitwegera, ariko binatuma umuntu ahindura imyitwarire n’imikorere.
Tutarajya ku mudugudu n’isuku yari ikibazo, ariko iyo ubonye mugenzi wawe yakarabye yanameshe na we urabyibwiriza, kuko ubwawe ushobora kureba ugasanga ntusa n’abandi ibyo bikakuzamo nta n’ubikubwiye.”
Uwanyirigira Florence, na we utuye muri uyu mudugudu wa Gatobotobo yagize ati “Iyo uri kumwe n’abandi ugerageza guhindura imyumvire n’imikorere, hari byinshi wigira ku baturanyi bawe mwegeranye kuko n’iyo ubonye umwana w’umuturanyi wawe agiye ku ishuri, na we uharanira ko n’uwawe ajyayo, usibye ko n’umwana ubwe yabikwibutsa.”
Aba baturage bavuga ko magingo aya bafite ibikorwaremezo by’ibanze bibafasha kwihutisha iterambere, kandi ngo iyo bakomeza gutura mu manegeka bahozemo kubibagezaho ntibyari kuzashoboka vuba.
Umunyamabanga Nshingwabikorwa w’Umurenge wa Ndora, Umumararungu Solange, avuga ko gahunda yo gutuza abaturage ku mudugudu ibafasha gutera imbere vuba, by’umwihariko bakumva ndetse bagashyira mu bikorwa gahunda za Leta zigamije iterambere ry’imibereho myiza yabo.
Ati “Nk’uko babyishimira ni byo koko n’iyo ugiye kubareba ubasanga hafi kandi n’iyo iterambere rije ribasanga hafi, ndetse nk’uko babivuga iyo umuntu yegereye mugenzi we usanga amwigiraho ibyiza byinshi.”
Yakomeje agira ati “Nk’ibijyanye n’isuku iyo umuntu aturanye na mugenzi we akabona akubura, akabona yoza abana abohereza ku ishuri, na we bimutera ishyaka ryo kubikora, tukabona rero gutura ku mudugudu ari igikorwa kiza cyo gufasha abaturage kugera ku iterambere ryuzuye kandi rirambye.”


text:
Indwara ya « CWE » iheranye abanyarwanda.
Umunyarwanda yaravuze ati « ruriye abanda rutakwibagiwe », ibyo tuzuve kuri ibi bihugu, iyo witegereje neza usanga n’u Rwanda rwacu ari ho rugana. Amakosa akorwa atuganishayo ni menshi, ariko rimwe mu y’ingenzi yahindutse nk’indwara, ni ikintu cya “cwe” kiranga umunyarwanda mu nzego zose, kandi kikamunga sosiyeti, nka ya ndwara y’ikibyimba kinini gikura kikazameneka kikabyara igisebe cy’umufunzo kibabaza cyane.
Uyu muco w’abanyarwanda wo kutabasha kwatura ngo banenge ibintu bitagenda bikorwa n’ubuyobozi, kandi babona n’amaso yabo, ni wo ugenda ubyara ibindi byago bigenda byisukiranya uko bwije uko bukeye.
Nawe se, Sendashonga na Lizinde, umwicanyi Kagame abahige bukware kugeza abirengeje, nta cyaha barezwe, nta rubanza baciriwe, abandi banya politike bose bati “CWE”, haburamo n’umwe wagira abandi inama, ati « ibi ntibikwiriye mu Rwanda rushya twaharaniye ». Umusaruro wavuyemo ni uko wawundi wabikoze, yigiriye inama ati « ariko ubundi ko ntawatinyutse kumbaza », reka nze nkwereke, aba akurikijeho Pasteur Bizimungu na Ntakirutinka, babacurira ibinyoma reka sinakubwira, abantu bose babireba, cyane cyane abanyapolitiki bagenzi babo, bajugunya mu buroko, nuko ba bandi bose bari basangiye umwuga ngo “CWE”. Hakurikiyeho iki? Barishwe ba Rwisereka, Cyiza, Mucyo , Inyumba, n’abandi ntarondora ngo ndangize, byose bitewe n’uko abanyapolitiki barebereye umwicanyi akora amahano bakaruca bakarumira, undi na we akumva ko ari nk’aho ahawe uburenganzira bwo kwikiza uwo ashatse wese kandi mu buryo abishatse. Ibi ni na byo byatumye ava no mu banyapolitiki yadukira n’abandi bagize izindi nzego nyarwanda.
Aricwa Rwigara Assinapol, urugaga rw’abacuruzi bagenzi be ruti “CWE” undi na we ati shyuhuhu, ubwo mucecetse munshyize igorora reka mbongerereho na Makuza , Rwabukamba n’abandi, ilisiti iba ndende.
Aba yadukiriye mu bihayimana, nyuma y’abasenyeri biciwe i Gakurazo, abandi bihayimana bagiye bicwa urusorongo, bikavugwa n’imiryango mpuzamahanga iharanira uburenganzira bwa muntu, ariko abihayimana nyirizina bo bati “CWE”.
Biragenda bigera mu bacikacumu, baricwa umusubirizo, abandi barafungwa bazira akarengane, umuryango wa IBUKA wakabaye uwa mbere mu kubarengera na wo uti “”CWE”.
Ntibyahagariraho, umwicanyi Kagame yadukira n’abanyamakuru abaraba ivu, arica aratsemba, arafunga abagize amahirwe barahunga, ariko umuryango uhuza abanyamakuru na wo uti “CWE”, bakavugirwa gusa na “Reporters without borders”.
Ya ndwara ya “CWE” iragenda igera no mu baganga, aricwa Dr. Gasakure, urugaga rw’abaganga rurinumira.
Arafungwa Ingabire, arafungwa Diane Rwigara na Nyina, n’abandi bagore benshi barengana, harimo n’abazunguzayi, imiryango iharanira uburenganzira bw’abagore iti “CWE”.
Barafungwa ba Tom Byabagamba, General Rugasara na bagenzi babo, abandi basirikare bagenzi babo bati “CWE”.
Birakomeza bigera no mu bahinzi-borozi, babuzwa amahwemo na Leta ya Kagame, imyaka yabo babuzwa kuyicuruza, amata babaha igiciro cy’intica ntikize, babategeka ibyo bahinga kandi bitababereye, na bo bati “CWE”.
Abayobozi umunyagitugu akabatuka akandagaza ku karubanda, akabagerekaho amakosa yose ari yo n’atari yo, bose bati “CWE” bakarebana mu maso bose bati wumve nkome.
Bigiye kujya irudubi, amadayimoni ya wa mwicanyi aba atangiye no kwibasira amasengero ayafunga hamwe n’abashumba bayo, abo basangiye umwuga bo bati “CWE” dukome maze natwe ayacu bayafunge.
Uwarondora bwakwira bugacya, kandi uri mu Rwanda usoma ibi, yavuga ati ariko namwe ntimugashinyagure, tuvuge iki se, tuvugire he? Ko twagoswe byarangiye. Nyamara nubwo ari byo koko ko umunyagitugu Kagame yica, arigisa, afunga akaniba, ariko mwene iyi migirire yo kurebera ibintu gusa, tukibwira ko hazaza ikivajuru kikaza kudukemurira ibibazo, ni byo bituma twibeshya, tugahora mu byiringiro bidafite ishingiro, hagati aho umunyagitugu we agakura mu bugome bwe, ari na ko atumaraho abantu, byose biturutse kukuba twarahaye intebe “CWE” mu migenzereze yacu ya buri munsi, tukabura wa mutima wo kujya ku ruhande rw’ukuri no kugushyigikiranamo.
Ibi rero ni byo bituma abantu, mu kutavuga kwabo, babika ingorane, ububabare n’agahinda mu mitima yabo, kuzagera igihe bizaturika bigasohoka, bigasa nka ya Kanseri abaganga babonye yararenze umurwayi, nta kindi asigaje uretse gutegereza urupfu. Natwe rero banyarwanda, niba tutikubise agashyi ngo tuve muri ‘’CWE” tujye mu ruhande rw’abaharanira ukuri, tuzaba turi gutanga umusanzu mubi wo gusenya igihugu cyacu. Nkunze kubwira abantu nti muratinya iki ko n’ubundi mutazabaho nk’Ibisi bya Huye, ko iyi si twese twitambukira, mwaharaniye ukuri, mukanga ikinyoma n’akarengane, mukazasiga inkuru nziza imusozi, kandi mukaraga igihugu cyiza abana banyu. Mureke kugenerwa imibereho yanyu n’umunyagitugu wibwira ko imbunda n’amasasu ari byo bizatuma abagenza uko yishakiye, reka nsoze n’iyi nteruro nkunda cyane ya Martin luther King Jr. “ Our lives begin to end the day we become silent about things that matter” ( ubuzima bwacu butangira kurangira iyo duhisemo guceceka imbere y’ibintu bifite agaciro”.
Abantu bakomeje gutekereza icyakorwa, muri abo basa n’abatanga ibisubizo byakosora iyo CWE, harimo Joseph Matata na Aloys Simpunga, twumva kuri Radio Inkingi ku bibazo bya Gaspard Musabyimana. Nimubakurikire:
No Comments Yet
Laisser un commentaire
Vous devez être connecté·e pour rédiger un commentaire.


text:
Ibikorwa by’Itorero rya Satani, muri Ebem Ohafia, muri Leta ya Abia, muri Nijeriya byahagaritswe nyuma yuko uwarishinze,[ Ifekwe Udo] atabwa muri yombi azira uruhare yagize mu gutwika sitasiyo ya Polisi ya Ohafia muri Leta ya Abia n’ibindi bikorwa by’ubugizi bwa nabi.
Udo, uzwi kandi ku izina rya Lusiferi cyangwa Fada-Fada ngo afite imizi ikemangwa ku bijyanye na basekuruza ba Ohafia. Azwiho gufasha urubyiruko rwo muri kariya gace na moto kubucuruzi bwa okada nubundi buryo bwo gutanga imbaraga. Ntabwo bari bazi ko Udo yashukaga urubyiruko mu itorero rye binyuze muri iyi gahunda yo gutanga imbaraga.
Umuyobozi w’urubyiruko muri Ohafia, Egwu Ibem, mu kiganiro na Vanguard, yagize ati: “Abaturage ba Ohafia bari bazi ibikorwa bye bibi, ariko ntamuntu numwe washoboraga guhangana na we . Nk’uko andi makuru abitangaza, abagabo bashyizwe mu buraya kugira ngo abagore n’abagabo bishwe n’inzara bajye gushaka ihumure.
Icyakora, umwanzi yafashwe yatawe muri yombi na Polisi muri leta azira kurenga ku masezerano kuri COVID -19. Yatawe muri yombi n’ubuyobozi kubera kurenga ku cyemezo cyo gufunga ndetse no gucuruza abana no gutera ubwoba abaturage.
Ariko, ariko abandi bahakanye ko ntaho bahuriye n’uwashinze Assemblies of Light Bearer Itorero Rikomeye (rizwi nk’ Itorero rya Satani) muri Leta ya Abia. Vanguard yari yanditse ku rubuga rwa Twitter ku ifatwa rya Lusiferi , Itorero rya Satani rirasubiza riti”Ntabwo ariryo torero rya Satani, kandi ntaho ahuriye natwe cyangwa satani.
Abanyanijeriya bakiriye amakuru ku mbuga nkoranyambaga. Nubwo bamwe bizeraga ko abandi banyamadini bemerewe gukora imyizerere yabo, abandi bakabona ibikorwa bya Fada Fada ari bibi, kandi bitemewe.
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
Musanze: Igishushanyo mbonera gishya cyitezweho guca akajagari mu miturire
Inama Njyanama y’Akarere ka Musanze, irizeza abaturage ko igishushanyo mbonera gishya yemeje ku wa Gatanu tariki 25 Kamena 2021, kizaca akajagari mu miturire.
Umuyobozi w’Inama Njyanama y’ako karere, Eng. Abayisenga Emile, yabwiye Kigali Today ko igishushanyo mbonera gishya bemeje ari icy’umujyi wa Musanze, cyitezweho kuvugurura, gukosora no gusubiza bimwe mu bibazo rusange byakunze kugaragara mu gishushanyo mbonera cyari gisanzwe gikoreshwa.
Yagize ati “Igishushanyo mbonera cyagenderwagaho cyarimo ibibazo byinshi. Hari nk’ibirebana n’imihanda yari yarashyizwemo yabangamiraga abaturage mu kubyaza umusaruro ubutaka bwabo. Urugero ni nk’aho wasangaga umuhanda usanzwe uri nyabagendwa, igishushanyo mbonera ntikiwibandeho, ahubwo kikagena ko hacibwa undi muhanda hafi aho, bisaba ko abahatuye basenyerwa, ukabona ni byo bigoye kuruta uko uwo muhanda usanzwe ari wo wakabaye ari wo wakomeza gukoreshwa”.
Yagarutse zindi mbogamizi, ati “Ni nk’ibice bituwe cyane igishushanyo cyari cyaragennye ko bivanwaho hagashyirwa ubusitani. Ukibaza ukuntu abahatuye bahabwa ingurane bakahimurwa, nyamara bigaragara ko hari ahandi hakabaye hashyirwa ubwo busitani; ukumva ari ibintu bidasobanutse neza”.
Arongeara ati “Hari ibice bitari byemerewe guturwamo, nyamara mu bigaragara inyubako zarahasatiriye, hakaba ahagenewe guterwa amashyamba ugasanga ari ahantu hasanzwe hatuwe. Ibyo byose twagiye tubigaragaza nk’imbogamizi zibangamiye inyungu rusange z’abaturage, mu gishushanyo mbonera gishya birakosorwa”.
Uwo muyobozi avuga ko igishushanyo mbonera gishya, cyatunganyijwe mu buryo buboneye kandi hatagamijwe gushimisha umuntu runaka. Ahubwo ngo ni ikizagenda gikoreshwa mu buryo bugamije gusubiza ibibazo biri rusange.
Imirenge ine yari isanzwe igize igice cy’umujyi wa Musanze, muri iki gishushanyo mbonera gishya yariyongereye igera ku munani. Iyo mirenge ni Muhoza, Cyuve, Kimonyi, Nyange, Kinigi, Musanze, Gacaca n’agace gato k’Umurenge wa Shingiro.
Eng. Abayisenga agaruka ku cyo ibyo bivuze, yagize ati “Bivuze ko umujyi urushaho kwaguka ukaba munini, ari nako urushaho guturwa. Ni nako iterambere ry’ibikorwa remezo bizaba byiyongera, abantu bahabonere imirimo n’ibindi. Ikindi ni uko ikoreshwa ry’ubutaka rizaba risobanutse. Muri macye iki gishushanyo mbonera, kije gusubiza byinshi no guca akajagari mu miturire”.
Aboneraho gusaba abaturage n’abayobozi kugira ubufatanye mu ikoreshwa ryacyo. Ati: “Igishushanyo mbonera kuba gihari ubwacyo, ni intambwe nziza ariko ntibihagije, bisaba buri muntu wese ngo ashyiremo uruhare rwe gikurikizwe. Abubaka mu kajagari bishyizemo ko badahabwa ibyangombwa, abavuga ko basabwa za ruswa, niba zinahari abantu babisesengura, bakabireba ariko batarinze kuvuguruzanya n’ibiteganywa n’igishushanyo mbonera”.
Ati “Turasaba buri wese yaba abaturage n’abayobozi b’inzego z’ibanze n’abakozi babishinzwe, kutareberera amakosa yagaragara mu ishyirwa mu bikorwa ry’icyo gishushanyo mbonera, baharanira ko kiba mu nyungu za bose”.
Igishushanyo mbonera cyemejwe na Njyanama y’Akarere ka Musanze kiri ku buso bwa Ha 7.288. Ahagenewe guturwa hihariye 35%, ubuhinzi 22% amapariki n’ubusitani hihariye 17%, ibikorwa remezo by’imihanda n’ibirebana n’ingendo byihariye 10%, mu gihe ahagenewe inyubako za Leta, inganda, ibikorwa bijyanye n’ubucuruzi, kubungabunga imigezi byose hamwe byihari 16%.
Biteganyijwe ko imyanzuro y’inama njyanama y’Akarere ka Musanze yo kwemeza ikoreshwa ry’iki gishushanyo mbonera gishya cy’umujyi wa Musanze, umukuru w’Intara y’Amajyaruguru azayigezwaho, akayishyiraho icyitegererezo, akaba ari bwo kizahita gitangira gushyirwa mu bikorwa.
Ibitekerezo ( 2 )
Mudusabire bagerageze kucyihutisha kuko hari benshi ahagaritse ibikorwa byabo bategereje ko cyasohoka kandi ngirango ibikorwa by’ubwubatsi bikorwa neza mugihe cy’izuba
Gishturwe online nki cy’Umujyi wa Kigali buri wese ajye yirebera hatabayeho kurebesha byagiye bibyara ibibazo


text:
Ndimbati wahoze mu gisirikare, ati “Intego kwari ukubohora u Rwanda”
Uwihoreye Jean Bosco Mustapha wamamaye ku izina rya Ndimbati, ni umugabo wubatse ufite umugore n’abana benshi, kuko ngo bitewe n’uko u Rwanda rwagize amateka akomeye, byatumye hari abana arera atarababyaye, hari n’abandi ngo bamufata nk’umubyeyi wabo, kandi na we akabafata nk’abana be, ku buryo ngo avuze ko afite umubare w’abana runaka, hari abakwiyumva nk’aho atabavuze kandi bo biyumva nk’abe.
Benshi batangajwe no kumva ko yahoze ari umusirikare. Ku itariki 4 Nyakanga 2021, ubwo u Rwanda rwizihizaga kwibohora ku nshuro ya 27, Ndimbati yagaragaje ifoto ye ya kera, yambaye imyenda ya gisirikare ayishyira ku mbuga nkoranyambaga (Instagram) agira ati, “Intego kwari ukubohora u Rwanda”.
Kuko iyo foto yatumye abantu benshi bibaza ku mateka ya Ndimbati, ubundi uzwi mu mafilimi yo gusetsa. Kigali Today yavuganye na Ndimbati avuga gato ku bijyanye n’uko yagiye ku rugamba rwo kubuhora u Rwanda.
Ndimbati avuga ko ubundi avuka ahitwa i Nyarusange, mu cyari Komini ya Mushubati mu cyari Perefegitura ya Gitarama, ubu ni mu Karere ka Muhanga. Aho ni ho yavuye ajya gufatanya n’abandi ku rugamba rwo kubohora u Rwanda.
Yagize ati, “Nk’urubyiruko nk’abandi bose bari bahangayikishijwe n’uko kubohora igihugu byari bigejeje igihe, twaragiye hanyuma tugira amahirwe, Imana iradufasha, tubona turarubohoye. Nari mfite imyaka y’urubyiruko nyine, navuye mu Rwanda mu 1989, icyo gihe ninjiriye mu Burundi, nyuma nza gukomereza mu gihugu cya Uganda ni ho ninjiriye mu gisirikare”.
Ndimbati avuga ko n’ubwo umuryango we ku ruhande rumwe utari mu bwoko bwatotezwaga wenda ngo bibe ari byo byatumye yiyemeza kujya ku rugamba, ariko ngo kuko yari mukuru ibyabaga byose yarabirebaga, ibyavugwaga byose yarabyumvaga.
Ndimbati ati “Icyo gihe nari mfite abantu benshi tubana, tuvugana, tuzi ibibazo bihari, kandi tubizi kimwe, kandi muri iyo myaka bamwe baragendaga. Ariko ntibyoroshye nyuma yo kugenda byaje kumenyekana, umuryango wanjye ugira ibibazo, mbese ni inzira ndende”.
Hari ababonye iyo foto Ndimbati yashyize kuri Instagram bakavuga ko ngo yari mu ngabo zitwaga ‘Inzirabwoba’ cyangwa se ‘EX-FAR’ (izi zikaba ari izahoze ari ingabo z’u Rwanda zatsinzwe) bitewe n’imyenda babona yari yambaye. Ndimbati avuga ko abo ari abavuga ibyo bishakiye, kandi bakavuga ibyo batazi, kuko ngo bitewe n’uko byari bimeze icyo gihe, iby’imyenda ntacyo byabaga bivuze, kuko n’umuntu yashoboraga kuba yambaye imyenda ya gisivili kandi ntibimubuze kuba ari umusirikare.
Nyuma yo kubohora u Rwanda mu 1994, ngo ntiyahise ava mu gisirikare kuko n’ubundi ngo hakurikiyeho intambara y’abacengezi, hanyuma yasubiye mu buzima busanzwe mu 1999.
Ndimbati yagiye mu gisirikare ari mukuru ndetse yaranashatse afite umugore, kandi yagize amahirwe uwo mugore yari yarashatse, ngo ni we bakiri kumwe na n’ubu.
Ubu Ndimbati ari mu buzima busanzwe, yikinira amafilimi abantu benshi bamuzimo asetsa, ariko ngo umunsi akunda kandi yubaha kurusha indi ni umunsi wo ku itariki 4 Nyakanga, kuko utuma asubiza amaso inyuma akibuka ibintu byinshi yanyuzemo, nyamara n’ubu Imana ikaba ikimurinze.
Ubu atuye mu Mudugudu wa Karama, Akagari ka Nyabugogo, Umurenge wa Kigali mu Karere ka Nyarugenge, mu nzu avuga ko yahawe na Perezida wa Repubulika amwimuye ahitwa ku Kimisagara, kuko ngo hari mu manegeka.
Ubutumwa aha urubyiruko, ngo nibakunde igihugu cyabo cy’u Rwanda, kuko igihugu ni umurage batahabwa n’undi muntu uwo ari we wese.
Reba ibiganiro Ndimbati yigeze kugirana na KT Radio asobanura byinshi ku buzima bwe
Reba aho Ndimbati yavuzemo uko ibiryo byamunaniye


text:
Nk’uko ubushakashatsi bushya bwakozwe na “Pew Research Center” bubitangaza, abaturage bo mu bihugu bikize ntibakunze kwemera ko, kwizera Imana ari ngombwa mu kugira imyitwarire myiza n’indangagaciro nziza.
Ubushakashatsi bwashyizwe ahagaragara kuwa 20 Nyakanga 2020, bwabajije abantu 38426 bo mu bihugu 34 imyizerere yabo ku bijyanye n’idini, Imana n’imyitwarire. Mu byagaragajwe, Abaturage b’ibihugu bifite GDP (Gross Domestic Product: umusaruro mbumbe w’imbere mu gihugu) uri hejuru cyane kuri buri muntu ntibakunze kwemera ko “ari ngombwa kwizera Imana kugira ngo tugire imyitwarire myiza n’indangagaciro nziza.” Amerika, Ubwongereza, Canada, Suwede n’ibindi bihugu byo mu Burengerazuba bari muri iri tsinda.
Abaturage bo mu bihugu bikennye, bifite umusaruro mbumbe muke w’imbere mu gihugu kuri buri muntu, bemera cyane ko kwizera Imana ari ngombwa, kugira ngo tugire imyitwarire myiza n’indangagaciro nziza. Kenya, Nigeria, Brezil, Philippine na Indonesia ni bimwe mu bihugu bigize iri tsinda. Ikigo cy’ubushakashatsi cya “Pew Research Center” cyavuze ko hari isano rikomeye hagati y’umusaruro mbumbe w’igihugu (GDP), n’imyizerere kuri iki kibazo. Mu gukora ubu bushakashatsi, ibihugu byabajijwe byose hamwe, harimo ibikize n’ibikennye byari 34.
Isesengura rya Pew Research Center ryagize riti: “Urugero Kenya ifite GDP iri hasi cyane ku muturage yanganaga n’amadolari 4509 muri 2019. Icyo gihe 95% by’ababajijwe bavuze ko kwizera Imana bihuye cyane n’imyitwarire myiza.
Iyi nkuru dukesha “Christian Headlines” ivuga ko muri ibi bihugu byakoreweho ubushakashatsi muri 2019, Suwede ari cyo gihugu cyari gifite umusaruro mbumbe w’igihugu munini, ku muturage umwe kuko umuturage umwe yabarirwaga amafaranga 55815 by’amadolari ku mwaka. Ku buryo buhabanye cyane 9% by’ababajijwe muri Suwede nibo bonyine gusa bavuze ko kwizera Imana bigira icyo bifasha mu myitwarire n’indangagaciro nziza, naho 91% basigaye bavuga ko kwizera Imana ntacyo bifasha ku myitwarire n’indangagaciro z’umuntu.
Muri Amerika, 44% gusa ni bo bavuga ko kwizera Imana ari ngombwa kugira ngo umuntu agire imyitwarire myiza n’indangagaciro nziza, mu gihe muri Canada 26% aribo bonyine babyemera, mu Bwongereza ababyemera ni 20%. Hagati aho, umubare munini w’abemera ko kwizera Imana bigira icyo bifasha ku myitwarire myiza n’indangagaciro wakurikiranye ku buryo buteye uku: Indonesia 96%, Kenya 95%, Nigeria 93%, Brezil 84%.


text:
Gisagara: Abafite ubumuga bagana ‘Isange One Stop Center’ baracyari bake
Abita ku bibazo by’abafite ubumuga bavuga ko abafite icyo kibazo bagana Isange One Stop Center mu Karere ka Gisagara ari bakeya cyane, ugereranyije n’ihohoterwa rikunze kubakorerwa.
Iki kibazo cyagaragajwe n’itsinda ry’abahagarariye inama y’igihugu y’abafite ubumuga (NCPD) bagendereye Isange one stop center yo ku bitaro bya Kibilizi mu Karere ka Gisagara, tariki 24 Kamena 2021, bagenzwaga no kureba uko abafite ubumuga boroherezwa kugana icyo kigo.
Julienne Mukantwari ushinzwe gukurikirana iby’ihohoterwa rishingiye ku gitsina muri Isange ku bitaro bya Kibilizi, yagaragaje ko n’ubwo mu mpapuro buzuriza ababagana nta hagenewe kwandika niba ukeneye serivisi asanzwe afite ubumuga cyangwa ntabwo, agereranyije bakira ufite ubumuga umwe mu mezi abiri. Nyamara muri rusange, ababagana buri kwezi baba bari hagati ya 30 na 40.
Jacques Mugisha ari na we wari uyoboboye iryo tsinda ryaturutse muri NCPD, yibajije impamvu abafite ubumuga bagana icyo kigo ari bakeya nyamara muri rusange bakunze guhura n’ihohoterwa, hanyuma mu biganiro biza kugaragara ko mu bibitera harimo kuba abafite ubumuga bafite amakuru makeya ku mikorere ya Isange, ndetse no kuba barakuriye mu ihohoterwa bagatekereza ko ari bwo buzima.
Agira ati “Nta n’imikoranire yihariye Isange ifitanye n’inzego zihagarariye abafite ubumuga, kugira ngo babe barabasobanuriye uko bakora”.
Ubundi nk’uko bisobanurwa na Mukantwali, Ibigo bya Isange biri hirya no hino mu Rwanda ngo bikurikirana ihohoterwa rigaragara mu buryo bune, harimo iryakorewe ku gitsina nyir’izina, urugero nko gusambanya abana, n’iryakorewe ku mubiri harimo gukubita, gukomeretsa, gutwika, guhutaza, byose bishobora kwangiza umubiri tubona inyuma.
Ati “Hari n’ihohoterwa rikorerwa ku marangamutima. Ntirikunze kugaragara kuko abantu bataryitaho, rikazagera aho rivamo iryakorewe ku mubiri. Hari n’ihohoterwa rikorerwa ku mutungo, aho usanga umwe mu muryango abuzwa uburenganzira ku mutungo, urugero nk’umugabo akavuga ko ibyo mu rugo byose ari ibye. Cyangwa ugasanga umwana umwe mu muryango abujijwe kwiga”.
Abakorewe ayo mahohoterwa abiri ya nyuma (irikorerwa amarangamutima no ku mutungo), ari na yo akunze gukorerwa abafite ubumuga, ngo ntibakunze kugana Isange muri rusange, nyamara ari yo yabafasha, ikabereka inzira yo kunyuramo kugira ngo bikemuke.
Umuyobozi mukuru w’ibitaro bya Kibilizi, Jean de Dieu Twizeyimana, avuga ko mu rwego rwo gukemura iki kibazo, bateganya gukora ubukangurambaga buzafasha abantu kumenya iby’ihohoterwa n’aho babariza kugira ngo rikemuke.
Ati “Dufatanyije n’abafatanyabikorwa dukorana, hari ubukangurambaga buteganyijwe kugera ku midugudu, aho bazigisha buri Munyarwanda, ubuyobozi bw’inzego z’ibanze bukamenya amoko y’ihohoterwa ndetse n’uburenganzira bw’abafite ubumuga, kugira ngo ugize ikibazo babashe kumuyobora aho yafashirizwa kugira ngo gikemuke”.
Kandi ngo babifashijwemo n’umufatanyabikorwa Enabel-Barame, barateganya gukora ku buryo Isange One Stop Center iba no ku bigo nderabuzima.


text: Muri icyo gihe, Yezu abonye ikivunge cy’abantu aterera umusozi. Aricara, abigishwa be baramwegera. Nuko araterura arigisha ati «Hahirwa abakene ku mutima, kuko Ingoma y’ijuru ari iyabo. Hahirwa abiyoroshya, kuko bazatunga isi ho umurage. Hahirwa abababaye, kuko bazahozwa. Hahirwa abasonzeye ubutungane bakabugirira inyota, kuko bazahazwa. Hahirwa abagira impuhwe, kuko bazazigirirwa. Hahirwa abakeye ku mutima, kuko bazabona Imana. Hahirwa abatera amahoro, kuko bazitwa abana b’Imana. Hahirwa abatotezwa bazira ubutungane, kuko Ingoma y’ijuru ari iyabo. Murahirwa nibabatuka, bakabatoteza, bakanababeshyera ku buryo bwose, ari jye babahora. Nimwishime munezerwe, kuko ingororano yanyu izaba nyinshi mu ijuru!»


text:
Kamonyi: Abagana MAJ bafashwa ijana kurindi – Pauline Umwali
Inzu y’ubufasha mu by’amategeko ( MAJ Kamonyi ) yishimira ko ibibazo biyigeraho kugeza ubu bibonerwa ibisubizo kandi byiza.
MAJ ni inzu y’ubufasha mu by’amategeko ikaba serivise ya minisiteri y’ubutabera yegerejwe abaturage aho bahabwa ubufasha , bagirwa inama , bayoborwa uko ibibazo bikemurwa hisunzwe amategeko.
Umwali Pauline umukozi wa Minisiteri y’ubutabera akaba umuhuzabikorwa w’inzu y’ubufasha mu by’amategeko mu karere ka Kamonyi , avuga ko ibibazo by’abaturage bakira ari iby’akarengane byananiranye , bagatanga inama z’amategeko , bagatanga ubufasha bw’amategeko ,bakarangiza imanza z’abakene cyangwa abatishobo aho bakanababuranira mu nkiko iyo babona ko ari ngombwa , iyo babona badashobora kwiburanira.
Mu gukemura ibibazo byinshi bigana iyi nzu , Pauline yatangarije intyoza.com ko ubwabwo ibyo bakora ari ibiri mu nshingano zabo ,gusa ngo bagerageza gukorana n’izindi nzego cyane cyane iziba zirebwa n’ibibazo bafite kugirango bishakirwe umuti ngo kuko bose bahuriye kuguha serivise nziza umuturage , kumufasha kurenganurwa bagamije gukorera igihugu.
Ku impamvu avuga ko bakemura ibibazo ijana kurindi yagize ati
ibibazo bitugeze imbere rwose twe twahamya ko tubikemura ijana ku ijana kubera ko uwo duhaye inama tuba tuyimuhaye ayibonye , uwo ari ngombwa ko dutwara murukiko tumujyana yo , uwo ari ngombwa ko tumukorera ubuvugizi turabumukorera , uwo ari ngombwa ko tumuherekeza aha naha ibaruwa ijya k’umuvunyi se , tubona ko ntakitunanira inshingano zacu twe turazuzuza.
K’ubufasha iyi nzu itanga niba bwishyurwa Umwali Pauline agira ati
twebwe turi abakozi ba Minisiteri y’ubutabera turahembwa ako ni akazi kacu ka buri munsi , ni ubufasha bwegerejwe abaturage kugirango bahabwe ubutabera kubuntu ntacyo tubaca duhabwa umushahara w’ukwezi ibyo tubikora nk’akazi gahoraho ka buri munsi.
Kagenzi Elias umuturage wo mu karere ka kamonyi akagari ka kigembe yaganiriye n’intyoza.com ayitangariza ko yishimira ubufasha amaze guhabwa na MAJ aho yayiyambaje amaze gutabwa n’ubugore bashakanye akamutana abana akajya gushaka undi mugabo.
Kagenzi aganira n’intyoza.com yagize ati
nageze hano kuri MAJ baranyakira ,bumva ikibazo cyanjye , bangira inama ,nyuma bambwira ko nzaza bakankorera umwanzuro njyana murukiko aribyo byanzanye none.


text:
N’ubwo atari uwa vuba aha(907-929),mutagatifu Wensisilasi yabera benshi urugero rwo kuba intwari bahuza intwaro z’ukwemera n’iz’ubutegetsi.
Akicara ku ntebe ya Bohême(Duc de Bohême) yari afite imyaka 18 akajya mu misa yihishe nyina warwanyaga ubukristu. Gukunda Imana no kuyubaha yabitojwe na nyirakuru Ludmilla. Kubera imbaraga yakuraga mu guhabwa Ukaristiya, uwo musore yacunguye abagaragu benshi b’abapagani(esclaves païens)abishyuriye mu isoko rya Prague(racheter)kugira ngo babatizwe.
Ibyo ntibyanyuze nyina(Drahomira)na murumuna we(Boleslas)bahisemo kumwikiza.Uwo murumuna we na we washakaga iyo ntebe,yamwicishije asohotse mu kiliziya ya Boleslava(République tchèque).
Wensisilasi yanze kwirwanaho akoresheje inkota(épée),ahubwo abwira murumuna we ati » Sinakica umuvandimwe wanjye,ndakubabariye. »
Bamutsinze aho afite imyaka 23.Hari tariki ya 28 Neli 929.Uretse kuba urugero rw’abategetsi bubaha Imana, Kiliziya imufata nk’umuvugizi w’abahereza ba Misa(Servants d’Autel). Isengesho rye rigere ku mutima w’abayobozi bakiri bato n’abadaterwa ipfunwe n’ukwemera kwabo.
Umunsi mukuru mwiza ku bitwa Wensisilasi, kimwe na ba Lioba, Loucas na Lucas.


text:
ABAKURAMBERE N’ABAHANUZI
IGICE CYA 68 - DAWIDI I SIKULAGI45
Nubwo Dawidi n’ingabo ze bari bajyanye n’Abafilisitiya bakagerana aourugamba rwagombaga kuremera, ntabwo barwanye mu rugamba rwahuje Sawuli n’Abafilisitiya. Ubwo izo ngabo z’impande zombi ziteguraga kurwana, mwene Yesayi yisanze ari mu kaga gakomeye cyane. Byari byitezwe ko Dawidi arwana ku ruhande rw’Abafilisitiya. Iyo igihe urugamba rwari kuba ruremye maze akava mu mwanya yari yashinzwe, agahunga, ntiyari kuba yishyizeho ikimwaro cy’ubugwari gusa, ahubwo yari kuba abaye indashima ndetse agambaniye Akishi wari waramurinze akamuha ubuhungiro. Igikorwa nk’icyo cyajyaga kumushyiraho urubwa maze kikamuteza umujinya w’abanzi be yagombaga gutinyaga cyane kurusha uko yatinyaga Sawuli. Nyamara ntiyajyaga kwemera na hato kurwanya Abisiraheli. Iyo abihangara, yari kuba agambaniye igihugu cye, maze akaba abaye umwanzi w’Imana n’uw’ubwoko bwe. Ibyo byajyaga kumubuza kuzicara ku ngoma mu Bisiraheli by’iteka ryose; kandi iyo Sawuli apfira kuri urwo rugamba, urupfu rwe rwajyaga kugerekwa kuri Dawidi. AA 480.1
Dawidi yiyumvisemo ko yayobye inzira yagombaga gucamo. Byajyaga kurushaho kuba byiza ahungiye mu gihome gikomeye cy’Imana cyo mu misozi aho gufatanya n’abanzi bakomeye b’Uwiteka n’ubwoko bwe. Ariko Uwiteka ugira imbabazi nyinshi ntiyahannye ikosa ry’umugaragu we ngo amurekere muri urwo rungabangabo; kuko nubwo Dawidi yari atakibona imbaraga y’Imana, akaba yari yaracogoye akava mu nzira y’ubupfura, umutima we wari ugifite umugambi wo kudahemuka ku Mana. Nubwo Satani n’ingabo ze bakoraga ubudacogora bafasha abanzi b’Imana n’Abisiraheli kandi barwanya umwami wari wararetse Imana, abamarayika b’Uwiteka nabo barakoraga kugira ngo barokore Dawidi bamukure mu kaga yari yagezemo. Intumwa z’ijuru zagendereye abatware b’Abafilisitiya zibatera kwanga ko Dawidi n’ingabo ze barwana iyo ntambara yari igiye kuba. AA 480.2
Abatware b’Abafilisitiya batera hejuru babaza Akishi bati: “Mbese kandi Abaheburayo barakora iki hano?” Akishi yabasubije adashaka kwifatanya n’icyo cyifuzo cyabo ati: “Uyu si we Dawidi umugaragu wa Sawuli umwami wa Isirayeli, umaranye nanjye iminsi, ndetse n’imyaka? Kandi uhereye igihe yimukiye iwabo, akampakwaho, nta cyaha namubonyeho kugeza ubu?” AA 480.3
Ariko abo batware bakomeza kwanga kandi bibarakaje bati: “Subizayo uwo mugabo asubire mu gikingi cye wamukebeye, we kumwemerera kujyana natwe ku rugamba ataduhindukira umugambanyi rucyambikana. Mbese iki kigabo icyacyunga na shebuja ni iki? Si ibihanga by’aba bantu? Mbese uyu si we Dawidi babyinaga bati: ‘Sawuli yishe ibihumbi, Dawidi yica inzovu?’” Urupfu rw’igihangange cyabo ndetse n’uko ico gihe Abisiraheli babanesheje byari bikiri mu ntekerezo z’Abatware b’Abafilisitiya. Ntibemeraga ko Dawidi yajyaga kurwanya ubwoko bwe; kandi bibwiraga ko urugamba nirumara guhinana, yajyaga kumerera nabi Abafilisitiya kurusha uko ingabo za Sawuli zose zari kubikora. AA 480.4
Nuko Akishi yemera ibyo bamusabye maze ahamagara Dawidi aramubwira ati: “Nk’uko Uwiteka ahoraho, wabaye umukiranutsi. Imitabarire n’imitabarukire yawe iyo turi kumwe mu ngabo birantunganira, kuko uhereye igihe wankereje, nta cyaha nakubonyeho kugeza ubu, ariko rero abatware ntibagukunze. None isubirireyo ugende amahoro, we kwirirwa urakaza abatware b’Abafilisitiya.” AA 481.1
Ariko Dawidi atinye kurwanya ibitekerezo nyakuri byari mu mutima we arasubiza ati: “Ariko se nacumuye iki? Uhereye igihe twabaniye kugeza ubu, wambonyeho iki cyambuza gutabara ngo njye kurwanya ababisha b’umwami databuja?” AA 481.2
Igisubizo Akishi yamuhaye gishobora kuba cyarateye ikimwaro no kwicuza mu mutima wa Dawidi ubwo yatekerezaga uko bidakwiriye ko umugaragu w’Uwiteka yagerwaho no guhemukirwa nk’uko yikururiye. Umwami yaramubwiye ati: “Ku bwanjye nzi ko untunganiye nka marayika w’Imana, ariko abatware b’Abafilisitiya baravuze ngo: ‘Ntari butabarane natwe.’ Nuko none uzindukane kare mu gitondo n’abagaragu ba shobuja mwazanye, nimumara kubyuka kare mu gitondo habona muzahereko mugende.” Uko ni ko umutego Dawidi yari aguyemo wateguwe maze akagenda amahoro. AA 481.3
Nyuma y’urugendo rw’iminsi itatu Dawidi n’abantu be magana atandatu bagera i Sikulagi, aho bari batuye mu gihugu cy’Abafilisitiya. Ariko bahageze basanze ari umusaka. Abamaleki bari baboneyeho urwaho Dawidi n’ingabo ze badahari maze barihorera kuko Dawidi yari yarabateye mu gihugu cyabo. Bari batunguye uwo mudugudu wari utarinzwe, maze bamaze kuwusahura no kuwutwika baragenda, banyaga abagore n’abana bose, batwara n’iminyago myinshi. AA 481.4
Dawidi n’abantu be bamaze umwanya bababaye bumiwe bareba ayo matongo yari agicumbamo imyotsi. Hanyuma babonye akaga bari barimo, abo bagabo bari bararwanye intambara nyinshi « baherako batera hejuru, bararira, barahogora, bagera aho batakibasha kurira. » AA 481.5
Aho niho Dawidi yahaniwe na none kutagira kwizera kwamuteye kwishyira mu maboko y’Abafilisitiya. Yagize umwanya wo kubona uko ubwihisho buboneka mu banzi b’Imana n’ubwoko bwayo buba bumeze. Abari barakurikiye Dawidi baramuhindukiye bamubwira ko ari we ntandaro y’akaga barimo. Dawidi yari yarasembuye Abamaleki igihe yabateraga; nyamara yagize kwizera cyane ko nta cyo yajyaga kuba hagati y’abanzi be, asiga umudugudu utarinzwe. Ingabo ze zazabiranyijwe n’uburakari n’umujinya zishaka gukora ishyano ndetse zari zigiye kumutera amabuye. AA 481.6
Dawidi yasaga n’utagifite umuntu n’umwe umushyigikiye. Ibyo yakundaga cyane byose ku isi yari yabyambuwe. Sawuli yari yaramwirukanye mu gihugu cye; Abafilisitiya bari bamwirukanye ku rugerero; Abamaleki bari basahuye umudugudu we; abagore be n’abana be bari bagizwe imbohe; kandi n’incuti ze zari zamuhindukiranye zishaka kumwica. Muri icyo gihe cy’akaga gakomeye, aho kugira ngo Dawidi yemerere intekerezo ze gutinda kuri ibyo bihe bibabaje yarimo, yahanze amaso Imana akomeje ngo imufashe. «Yikomereje ku Uwiteka. » Yongeye gutekereza ku byamubayeho mu buzima. Mbese muri ibyo ni he Uwiteka yari yaramutereranye? Ubwo yibukaga ibihamya byinshi by’ubuntu bw’Imana, umutima we wasubijwemo intege. Kubw’uburakari bwabo no kutihangana, abari barakurikiye Dawidi batumye umubabaro wabo wikuba kabiri ; ariko umuntu w’Imana, wari ufite n’impamvu ikomeye yo kubabara kubarusha, we yagize kwikomeza n’ubutwari. Mu mutima we hari aya magambo ngo: “Uko ntinya kose, nzakwiringira” (Zaburi 56:3). Nubwo Dawidi ubwe atashoboraga kubona uko azava muri izo ngorane, Imana yo yarabibonaga kandi yari kumugira inama y’icyo akwiriye gukora. AA 481.7
Atumiza Abiyatari umutambyi, mwene Ahimeleki maze “Dawidi aherako agisha Uwiteka inama ati: ‘Ninkurikira izo ngabo, nzazifata?’ Aramusubiza ati: ‘Zikurikire, kuko utazabura kuzifata, ukagarura byose.” 1Samweli 30 :8. AA 482.1
Kubera ayo magambo, umuborogo utewe nagahinda n’umubabaro warahagaze. Dawidi n’ingabo ze baherako bahaguruka bakurikira abanzi babo bahungaga. Bagendaga bihuta cyane, bityo bageze ku kagezi Besori kisukiraga mu Nyanja ya Mediterane hafi ya Gaza, bituma magana abiri muri bo bari bananiwe basigara. Ariko Dawidi n’abo magana ane bari basigaye barakomeza ntihagira ikibaca intege. AA 482.2
Bageze imbere bahasanga inkoreragahato y’Umunyegiputa yagaragaraga yuko igiye kwicwa n’umunaniro n’inzara. Bamuhaye ibyokurya n’icyo kunywa, arahembuka, maze bamenya ko yari yatawe na shebuja w’umugome ngo apfe. Shebuje w’iyo nkoreragahato yari umwe mu Bamaleki wari muri izo ngabo zari zateye. Uwo muntu yababwiye uko igitero no gusahura byagenze, maze bamaze kumusezeranya yuko atazicwa cyangwa ngo asubizwe shebuja, yemera kuyobora Dawidi n’ingabo ze aho abanzi babo bari baciye ingando. AA 482.3
Bageze ahitegeye aho izo ngabo zari zigandagaje, babona abantu bari mu byishimo byinshi. “Basanga bagandagaje, barya banywa, bishimira iminyago myinshi bakuye mu gihugu cy’Abafilisitiya no mu cy’Abayuda.” Hahise hatangwa itegeko ryo guhita basakiza izo ngabo maze ingabo za Dawidi zibagwa gitumo. Abamaleki baguwe gitumo babura uko babigenza. Urugamba rwarakomeje rugeza nijoro na bukeye bwaho, kugeza ubwo bendaga kumaraho izo ngabo zose keretse abahungu magana ane gusa binaguriye ku ngamiya zabo bagahunga. Ijambo ry’Uwiteka ryarasohoye. “Dawidi agarura ibyo Abamaleki bari banyaze byose, atangira abagore be bombi. Ntibagira ikintu babura, ari igito ari ikinini, ari abana b’abahungu cyangwa abakobwa, haba na kimwe cyo mu minyago, cyangwa ikintu cyose bari banyazwe, Dawidi abigarura byose.” AA 482.4
Igihe Dawidi yateraga akarere k’Abamaleki, yari yarishe abaturage bose yafashe. Iyo batabuzwa n’imbaraga y’Imana, Abamaleki bajyaga kurimbura abantu b’i Sikulagi. Biyemeje kutica abari banyazwe, bifuza kuzahabwa icyubahiro cyinshi bacyuye imbohe nyinshi, kandi bari bafite umugambi wo kuzagurishwa izo mbohe nk’inkoreragahato. Ng’uko uko basohoje umugambi w’Imana atari ku bushake bwabo, ntibica imbohe kugira ngo zizasubizwe abagabo babo na ba se. AA 482.5
Ubutware bwose bwo ku isi bugengwa n’Imana. Uhoraho abwira abatware bakomeye n’abakandamiza abandi b’abagome ruharwa ati: “Garukira aha ntuharenge.” (Yobu 38:11). Imbaraga y’Imana ihora ikra kugira ngo ikome mu nkokora abakozi b’umubi. Imana ihora ikorera mu bantu, atari ukugira ngo ibarimbure ahubwo ari ukugira ngo ibagarure mu nzira nziza kandi ibarinde. AA 482.6
Dawidi n’ingabo ze bamaze kunesha batashye bishimye cyane. Bageze kuri bagenzi babo bari basigaye inyuma, abanyamururumba kandi batari bafite ingeso nziza bo muri abo magana ane, basabye yuko abatarwanye iyo ntambara batagabana na bo iminyago; ko bigahije gusa ko buri wese yasubirana umugore we n’abana be. Ariko ibyo Dawidi ntiyabyemeye. Yaravuze ati: “Bene data, si ko muri bugenze ibyo Uwiteka yaduhaye, . . . Umugabane w’uwagiye mu ntambara urahwana n’uw’uwasigaye ku bintu. Nuko baragabana baranganya.” Uko ni ko icyo kibazo cyakemuwe kandi nyumaya yaho byaje guhinduka itegeko mu Bisiraheli ko abantu bose bakoranaga neza n’ingabo muri gahunda zazo bagomba kujya bagabana iminyago n’abarwanye urugamba nyirizina bakanganya. AA 482.7
Uretse kugarura iminyago yose yari yakuwe i Zikulagi, Dawidi n’umutwe we bari banyaze imikumbi myinshi n’amashyo menshi by’Abamaleki. Ibyo byiswe “iminyago ya Dawidi,” kandi bagarutse i Sikulagi, yafashe muri iyo minyago maze yoherereza abatware b’umuryango we wa Yuda. Muri uko gusaranganya iminyago, yibutse abamugiriye neza bose we n’abantu be aho babaga mu misozi, igihe yameneshwaga agahunga ngo akize ubugingo bwe. Ineza n’urukundo bagaragarije iyo mpunzi yahigwaga, yituwe muri ubwo buryo. AA 483.1
Hari hashize iminsi itatu Dawidi n’ingabo ze bagarutse i Zikulagi. Ubwo bakoraga kugira ngo basane ingo zabo zari zarabaye amatongo, bari bahagaritse imitima bategereje inkuru ituruka ku rugamba aho Abisiraheli bagombaga kurwana n’Abafilisitiya. Mu kanya gato babaonye intumwa yinjiye mu mudugudu wabo, “...ashishimuye imyenda ye yisize umukungugu mu mutwe.” Baherako bamushyira Dawidi, maze amugeze imbere aramwunamira nk’aho ari umutware ukomeye akaba amushakaho ubutoni. Dawidi yamubazanyije amatsiko uko urugamba rwagenze. Uwo muntu wari ucitse avuga uko Sawuli yaneshejwe, uko yapfuye, n’uko Yonatani yapfuye. Ariko yashyizeho agakabyo. Kubera kwibwira ko Dawidi yangaga uwamutotezaga ubudatuza, uwo munyamahanga yibwiraga yuko azahabwa icyubahiro navuga ko ari we wishe umwami. Avugana ubwirasi uburyo yasanze umwami w’Abisiraheli yakomerekejwe, kandi ko yari yibasiwe n’ababisha be, kandi ko abisabwe n’umwami ubwe ari we wamusonze. Yari azaniye Dawidi ikamba yamukuye ku mutwe n’imiringa y’izahabu yo ku maboko. Yari yizeye adashidikanya ko iyo nkuru irakiranwa ibyishimo, kandi ko arahabwa ingororano ikomeye y’ibyo yari yakoze. AA 483.2
Ariko “Dawidi afata imyenda ye, arayishishimura, n’abari kumwe na we bose babigenza batyo. Bacura umuborogo bararira, biyiriza ubusa bageza nimugoroba, bababajwe na Sawuli n’umuhungu we Yonatani kandi n’abantu b’Uwiteka n’inzu ya Isirayeli, kuko bicishijwe inkota.” AA 483.3
Dawidi agaruye agatima nyuma yo kumva iyo nkuru mbi, ibitekerezo bye byerekera kuri wa munyamahanga wazanye iyo nkuru no ku cyaha yari yakoze nk’uko yabyivugiye. Dadiwi abaza uwo musore ati: “Uri uwa he?” Arasubiza ati: “Ndi umwana w’Umwamaleki w’umunyamahanga.” Dawidi aramubaza ati: “Ni iki cyatumye udatinya, ugahangara kuramburira ukuboko kwica umuntu Uwiteka yimikishije amavuta?” Incuro ebyiri zose Dawidi yigeze abona Sawuli ari mu maboko ye, ariko ubwo yasabwaga kumwica, yari yaranze kuramburira ukuboko kwe kwica uwejejwe kubw’itegeko ry’Imana ngo ategeke Isiraheli. Nyamara Umwameleki ntiyatinye kwirata ko yishe umwami w’Abisiraheli. Yari yishinje icyaha gikwiriye kumwicisha, kandi yahise yicwa. Dawidi yaramubwiye ati: “Amaraso yawe abe ari wowe aba ku mutwe, kuko akanwa kawe ari ko muhamya nk’uko uvuze ngo: ‘Nishe uwo Uwiteka yimikishije amavuta.’” AA 483.4
Agahinda Dawidi yagize kubera urupfu rwa Sawuli kari kavuye ku mutima, kagaragaza impuhwe z’umuntu ufite imico myiza. Dawidi ntiyishimye umwanzi we aguye. Icyamubuzaga kwimikwa ngo ajye ku ngoma mu Bisiraheli cyari kivuyeho, ariko ibyo ntibyatumye yishima. Urupfu rwari rwahanaguye muri Dawidi kwibuka ibyo ubuhemu bwa Sawuli n’ubugome bwe, kandi nta yandi mateka yamutekerezagaho uretse ibyo yakoze byiza kandi bikwiriye umwami. Izina rya Sawuli ryari rifitanye isano n’irya Yonatani wari waramubereye incuti nyakuri kandi itikunda. AA 484.1
Indirimbo Dawidi yagaragarijemo uko umutima we wari umeze yabereye ubutunzi bw’agaciro kenshi igihugu cye n’abantu b’Imana bo mu bihe byose: AA 484.2
“Icyubahiro cyawe, Isirayeli,
Cyiciwe mu mpinga z’imisozi!
Erega abanyambaraga baraguye!
Ntimuzabivuge muri Gati,
Ntimuzabyamamaze mu nzira z’Abashikeloni,
Abakobwa b’Abafilisitiya batanezerwa,
Abakobwa b’abatakebwe be kwishimagiza.
Mwa misozi y’I Gilibowa mwe mwe,
Kuri mwe ntihagatonde ikime,
Ntihakagwe imvura,
Ntihakabe imirima yera imyaka y’amaturo,
Kuko ari ho ingabo y’umunyambaraga yagwanye umugayo,
Ni yo ngabo ya Sawuli, nk’iyo utikimikishijwe amavuta.
Umuheto wa Yonatani ntiwasubiraga inyuma,
Ngo uve mu maraso y’abishwe,
No ku banyambaraga b’ibihangange,
Kandi inkota ya Sawuli ntiyavukaga.
Sawuli na Yonatani bari beza,
Bafiteigikundiro bakiriho,
Kandi mu ipfa ryabo ntibaguye ukubiri.
Bari abanyamuvumbuko kurusha ikizu,
Bari abanyamaboko kurusha intare.
Bakobwa ba Isirayeli, nimuririre Sawuli,
Wabambikaga imyenda y’imihemba yo kurimbana,
Warimbishaga imyambaro yanyu izahabu.
Erega abanyamabaraga baguye mu ntamabara hagati!
Yonatani yiciwe mu mpinga z’imisozi yawe.
Unteye agahinda mwene data Yonatani,
Wambereye uw’igikundiro bihebuje.
Urukundo wankundaga rwari igitangaza,
Rwarutaga urukundo rw’abagore.
Erega abanyambaraga baraguye,
N’intwaro zabo zirashize!” 2 Samweli 1:19-27. AA 484.3


text:
Ubu nta Mupolisi washukwa n’icyocyezo cy’inyama ngo arye ruswa – ACP Badege
Mu kiganiro Umuvugizi wa Polisi, ACP Theos Badege yagejeje ku bayobozi b’Umujyi wa Kigali bari mu nama yo gusoza icyumweru cyahariwe kurwanya ruswa ku wa mbere, yavuze ko mbere Umupolisi yashoboraga kwirirwa ahantu atariye bikaba byatuma agira igishuko cyo kurya ruswa ariko ubu ngo aho Polisi igeze yiyubaka nta Mupolisi washukwa n’umwuka w’icyocyezo cy’inyama ngo arye ruswa n’ubwo ruswa itacitse muri uru rwego.
Mu byegeranyo bya vuba bya Transparency International Rwanda, Polisi y’u Rwanda iracyagaragara mu nzego zibarizwamo ruswa cyane havugwaga ishami ryishinzwe Umutekano wo mu muhanda na CID.
ACP Theos Badege avuga ko atabihakana kuko ubushakashatsi buba bwabigaragaje ariko ngo Polisi ishyira imbaraga nyinshi cyane mu kurwanya icyaha cya ruswa aho kiva kikagera.
Yagize ati “Abantu baragiye barabizi mwahuraga inka mukigendera mukazahurira ku mwaro zashotse, natwe kera twarashumuraga, Umupolisi wabwiye ngo najye muri km 20, ntuvuze uburyo ari bugereyo…, araza gufata imodoka ya mbere ahagaritse niyo iri bumugeze ku kazi…, ha handi twagiye tugira ingero z’aho Umupolisi bamuha ‘lift’ (bamutwara mu modoka) bagapakira bakarenza yicayemo cyangwa na we banamurengeje…, uwo muntu araza kugira imbaraga zo gutonganya Shoferi? Ntabwo ari buzibone.”
ACP Badege avuga ko hari ubwo bahannye Umupolisi bamubaza niba byashoboka ko umuntu yakora muri Traffic Police imyaka ibiri igashira adafashe ruswa, undi abasubiza ko bidashoboka.
Ati “Yaraturebye atubwiza ukuri ati ‘Afande biragoye!’ Biragoye gukorera Kajevuba hari icyocyezo (cy’inyama) na bierre, wagiye ku kazi mu gitondo utariye, bakotsa brochette, bakanywa bierre umunsi wa mbere ukihangana n’uwa kabiri, uwagatatu byanze bikunze Umushoferi uguhaye Frw 1000 yo kugura bierre urayafata.”
Mu rwego rwo gukemura ibi byagushaga Umupolisi mu bishuko, ngo Polisi igeze ku rwego aho Umupolisi wiriwe ku muhanda mu kazi asimburwa n’undi igihe kigeze akajya kurya kandi umusimbuye na we akaba yariye ndetse bagatwarwa n’imodoka y’akazi.
Icyo gihe ngo guhana Umupolisi warenze kuri ibyo yahawe agafata ruswa nta kosa riba ririmo kuko aba yarenze ku masezerano.
Indi ntambwe Polisi yateye mu gukumira ko Abapolisi barya ruswa ngo ni ukubafasha kubona inguzanyo ya Banki muri Zigama CSS, no kubashyiriraho isoko ribagabanyiriza ibiciro ryihariye n’ubwishingizi bwo kwivuza bwa MMI bahuriraho n’izindi nzego z’umutekano.
Ibyo ngo bijyana no guhitamo Abapolisi bakiri bato kandi bafite ikinyabupfura “imyitwarire myiza”, baka ari bo binjizwa muri Polisi batagize akandi kazi bakora ngo babe bakwirukanwa kubera kunanirana.
Nubwo hakozwe ibyo byose ariko ngo muri Polisi si shyashya, ACP Badege agira ati “Tuza mu nzego zikirangwamo ruswa cyane, barahari abadusuzuma ariko na none tuza ku isonga mu nzego zirwanya ruswa cyane, ibyo na byo turabizi. Turarwaye ariko turivuza cyane, tuzakira.”
Polisi ifitiwe icyizere cyane n’abaturage kubera gutanga serivise nziza, ndetse ngo Polisi iri gukora ibishoboka byose ngo ruswa ikigaragara mu gutanga ibyangombwa byo gutwara ibinyabiziga izarangira burundu binyuze mu gukoresha ikoranabuhanga.
ACP Badege ati “Ikintu cyose kitwa gutanga permis (uruhushya rwo gutwara) mu Rwanda cyafunguraga ruswa, guhera mu kwiyandikisha no guhera kumenya itariki bazakoreraho wagombaga gutanga ikintu, kugira ngo ukore kandi uri kuri lisiti wagombaga gutanga ikintu, byoseee n’iyo watsindaga kugira ngo uyibone mbere y’abandi (permis) wagombaga gutanga, ariko nibura ibyo byavuyeho.”
Yavuze ko hari Ikigo (Center) kirimo cyubakwa mu Busanza (Kicukiro) aho umuntu azajya ajya mu mdodoka agakora ikizamini cyo gutwara, ibyuma bikazahita bimubwira ko yatsinze.
Ati “Aho naho hari harwaye bya bindi mwita “Circulation” (ikizamini cya nyuma cyo kwerekana ko uzi gutwara mu muhanda aho ugikora uri kumwe n’Umupolisi), bajya babitubwira rwose ngo nari ngeze aha ariko ndabona Umupolisi ambwira ngo duhagarare kandi nta kintu nakoze, agomba kuba akeneye amafaranga.”
Badege yavuze ko ruswa igomba kurwanya mu bufatanye bw’inzego kuko ngo inzego ziramutse zirwaye n’abaturage baba barwaye.
Yasubiye mu magambo ya Perezida Kagame agira ati “U Rwanda ntirurwanya ruswa kugira ngo rushimishe abandi, ruyirwanya kuko ubuyobozi bwemera ko umutungo w’igihugu ari uw’Abaturarwanda bose, nta nubwo twahisemo inzira y’iterambere kugira ngo dutware ibikombe cyangwa ngo tugire undi dushimisha ahubwo tubikora ngo bitunogere nk’Abanyarwanda.”
HATANGIMANA Ange Eric
UM– USEKE.RW


text:
Imyaka 120 irashize uyu muti utangiye gukoreshwa.Hari mu 1899 ubwo laboratoire yitwa BAYER yawushyiraga ku isoko.Na n’ubu ukomeje kwitabirwa na benshi.Impamvu si iyindi, ni uko bishoboka ko ibinini bya aspirine birinda indwara zitari nke.
Umuntu agira umuriro mwinshi(fièvre),ikinini cya aspirine kikawuzimya mu kanya gato.Icyo abenshi bawukundira ni uko urinda amaraso gufatana(anti-coagulant)bityo ukoroshya itembera ryayo(circulation sanguine).
N’ubwo uwo muti ufite nanone ingaruka mbi(effets indésirables) nko kuribwa mu gifu(gastrite)no kubabara mu nda(douleurs abdominales),ngo ushobora kugabanya ibyago byo kwandura kanseri y’umura(cancer du colon)no kuba wakwicwa n’indwara z’umutima(attaque cardiaque) cyangwa umuzamuko w’amaraso(hypertension).
Felix Hoffmann(Umudage)wayivumbuye mu 1894,byamusabye imyaka 5 kugira ngo yemeze BAYER yakoreraga,ko umuti we uvura koko. Yabanje kuwukoresha kuri se we umubyara,nuko abandi baganga baboneraho.Kuva muri 2008,uwo muti ukwira ku isi yose ukorewe 85% muri Espagne(Langreo)na 15% mu Budage no mu Bufaransa(ASPIRINE du RHONE).
Kuba Ishami ryita ku Buzima ku Isi yose (OMS)rishyira uyu muti mu rwego rw’imiti y’ibanze(médicaments essentiels) ngo umuntu yafata ku mugoroba kugira ngo amaraso atembere neza mu ijoro,bituma intambara ibica bigacika hagati ya ASPIRIN BAYER na ASPIRINE DU RHONE ngo hazemezwe nyir’ibitangaza.
Nyamara ahubwo icyari gikwiye ni ugushyira imbere ibitangaza ukora mu mubiri aho kwita bikabije ku byo ukora mu mifuka ya ba nyirawo kubera ufatwa na benshi ku isi,cyane cyane abagore batwite.
Source: Doctissimo
By Protogène BUTERA


text:
Mu nteko y’abaturage yabereye mu Murenge wa Cyuve, mu Kagali ka Cyanya, ubuyobozi bw’Akarere ka Musanze bifatanije n’inzego z’umutekano ndetse n’abaturage bakuye umukobwa w’imyaka 19 mu rugo rw’iwabo w’umuhungu na we w’imyaka 19 akaba yari ahamaze igihe avuga ko yarongowe.
Nkuko amakuru dukesha UMUSEKE abitangaza,umukobwa yavugaga ko yaryamanye n’umuhungu bityo akaba agomba kumugira umugore.
Mu gukemura icyo kibazo, ubuyobozi bw’Akarere ka Musanze bwamukuyeyo bumutegeka gusubira iwabo.
Ubuyobozi bw’Akarere ndetse n’inzego z’umutekano barimo bakira ibibazo by’abaturage, Se w’umukobwa witwa Ntawukigiruwe Raphael yarahagurutse atanga ikibazo ko umwana we ahantu aba afashwe nabi kandi afite imyaka 17, kandi ko banze kumushyingira umuhungu wabo, ahubwo bakamushyira mu gikoni, asaba ko yarenganurwa.
Mu buhamya bwatangiwe aho harimo na Se w’umuhungu, yahise uhaguruka yisobanura ko umukobwa adafashwe nabi ahubwo ko uwo avuga ko yamushatse (umuhungu) nta we uhari.
Ati “Uwo mukobwa yageze iwanjye nka saa sita z’ijoro twumva umuntu uhamagara, dusohotse dusanga yicaye hanze tumubajije avuga ko umuhungu wacu yamusohoje (yamushatse) ubwo rero aje kuba hano ngo babane.
Tumubajije aho ari (umuhungu), avuga ko ari buze kuko bariho basangira umusururu. Ubwo rero twategereje ko umuhungu aza ngo atwemerere ko yamusohoje turaheba, kugeza na n’ubu ntaragaruka, twinginze umukobwa ngo atahe aranga!”.
Uyu mubyeyi akomeza avuga ko asaba ko uyu mukobwa bamujyana iwabo kuko umuhungu yaje asanga adahari, kandi ko ari ikirara kuko nta n’ukwezi yari yakamara iwabo avuye muri Uganda, bityo ko atazi ibyabo bana.
Se w’umukobwa we ntiyabikozwaga kuko yumvaga ko umukobwa we yarenganye, uwo muryango ugomba kumuha inzu azabamo cyane ko yavugaga ko akiri muto ataruzuza imyaka y’ubukure. Gusa baje kureba ku ndangamuntu ye basanga yavutse tariki 1/1/2002.
Ubuyobozi bwaje gufata umwanzuro butuma DASSO kujya kuzana uwo mukobwa, maze Abayobozi ndetse n’ababyeyi b’umwana ndetse n’abo yitaga kwa Sebukwe na Nyirabukwe bariherera baganiriza umukobwa ababwira uko byagenze.
Ati “Yaje iwacu kunsura ambwira kumuherekeza hari ku mugoroba maze turajyana tugeze kure y’ingo musezeye aranga ambwira ko ari bunsohoze tugomba gutahana, nageze mu rugo rero iwabo aragenda sinamenya aho yagiye, nanjye rero sinataha kandi twarakoze ibintu, naba nitesheje agaciro, nzahaguma kugeza agarutse kuko ndi umugore we.”
Umuyobozi w’Akarere ka Musanze Nuwumuremyi Jeanine amaze kumva impande zombi yategetse ko umukobwa asubira iwabo bakazareba nyuma niba yaratewe inda, bakaba ariho bakurikirana ikibazo cyabo, akavuga ko nta bundi buryo yari gukemura iki kibazo.
Yagize ati “Mu by’ukuri umwana yaraje ajya iwabo w’umusore avuga ko aje kubana n’umuhungu wabo, kandi umuhungu baramubuze, ikindi twasanze umusore afite imyaka 19 umukobwa na we niyo afite, kandi amategeko ashyingira abantu bafite imyaka 21, ubwo nta nubwo amategeko yabashyingira.
Ikindi kandi nta nubwo amategeko ashyingira ku gahato ashyingiranya ababyiyemije, none ngo umuhungu yaranamutaye, yahise yigendera. Tumugiriye inama rero yo gusubira iwabo, yatwita akaba aribwo tuzakurikira Se w’umwana.”
Inteko z’abaturage zari zimaze igihe zitabaho kubera ikiba cya COVID-19, gusa abaturage bakunze kuvuga ko ariho ibibazo byabo bikemukira kuko babitanga bigahita bibonerwa ibisubizo aho cyangwa ibidakemutse Abayobozi bakemera kubikemura mu minsi runaka bahaye abaturage.
Inkuru ya UMUSEKE
Dusingizimana Remy is a journalist for Umuryango.rw. He studied at the University of Rwanda.He holds a Bachelor’s degree in Journalism and Communication. He started his career in writing about sports in 2015.Follow him on Twitter and Instagram @REMY SAGAN


text:
Byagaragajwe mu bushakashatsi bwakorewe ku ngagi 59 zifite hagati y’imyaka ibiri n’umunani zo muri Pariki y’Ibirunga iri mu Majyaruguru y’u Rwanda, kuva mu 1967 kugeza mu 2019.
Hifashishijwe amakuru n’izindi nyigo zakozwe mu myaka yabanje, ibyabuvuyemo byerekanye ko kuba abana b’ingagi baba imfubyi bitababuza gukomeza kubaho, kororoka no kwisanga mu zindi. Ni mu gihe abashakashatsi basobanura ko inguge ibuze nyina ikiri nto, bisa n’igikuba gicitse mu mibereho yayo, kuko nyina ari yo iyirinda ikanayitoza inzira nyinshi z’ubuzima bwayo.
Mu kiganiro yagiranye na RFI, Umuyobozi w’itsinda ry’abashakashatsi bakoze iyo nyigo, Robin Morrison, yatangaje ko ibyo biterwa n’uko ingagi zikunze kubana mu matsinda kandi zigafashanya.
Ati “Icyo twabonye muri ubu bushakashatsi ni uko uretse ukwita ku mwana kw’ingagi z’imbyeyi kuba kutagihari, iyo zigejeje ku myaka ibiri zishobora gukomeza kubaho kandi ntizihungabane. Bisa n’aho biterwa n’uko zibana mu itsinda rigari, riba ryuzuyemo ngenzi zazo bifitanye isano zikuriwe n’ingabo ishobora kuba ari se cyangwa atari we.”
Morrison yavuze ko mu mibereho yazo “zose ziba zisa n’izishaka kuba hafi y’izo z’imfubyi” bigatuma zisanga mu zindi bityo ntizigerweho cyane n’ingaruka z’ubupfubyi.
Muri uko kwisungana kandi ngo ingabo ikuriye itsinda ifasha abana batagifite ba nyina, ikabaryamisha buri joro kabone n’iyo yaba atari yo se.
Ku rundi ruhande, umuhanga mu by’imyitwarire y’ibinyabuzima, Matthew Zipple, yavuze ko kuba ingagi zibuze nyina zikiri nto zishobora gukomeza kubaho kandi neza ”bitangaje kandi byongeye urujijo.”
Ati “Ubundi mu bwoko bwa ziriya nyamaswa icyo tuba twiteze ni uko kubura nyina bishobora kuyigiraho ingaruka mbi zikomeye ku kuba yakomeza kubaho.”
Icyakora n’inyigo Zipple aheruka gukorera mu mwaka ushize ku nkende, ingagi, inkima n’inguge yerekanye ko nta ngaruka mbi zigaragara ku ngagi iba yarabuze nyina ikiri nto.
Muri rusange, ingagi ziba imfubyi biturutse ku mpfu, ubushimusi cyangwa se kuba zakwimuka zikava mu gace kamwe zisize abana.
Iyo nyigo nshya yamuritswe muri eLife ku wa 23 Werurwe 2021, yakozwe n’abashakashatsi bo muri Dian Fossey Gorilla Fund Rwanda, University of Exeter na University of Southern Denmark.


text:
Episode 13: Nishimira ko akazi nkabonye nabajije ibibazo nkuka umutima, uburangare bumenesha iby’agaciro
……..Batuzaniye icyo kunywa, hashize akanya katari gato dutegereje mu gihe nari ndi gushaka telephone mu gasakoshi hari umusore wahingutse aho twari turi nkimukubita amaso ndikanga cyane amaso amureba ubudahumbya…..Uwo musore yari Oreste.
Oretse umusore nari naraye niyamye nkamusubiza impano zose yari yarampaye nkamubwira ko ibyo gukundana nawe nakomeje mubeshya nshukwa na Bella bitakimfasheho.
Nongeye kwibuka inshuro zose yampamagaraga ambwira ko araye mu kazi nkabimupingira nkumva ko akora akazi gaciriritse, namugereranya n’ abandi nkumva nta mwanya nkwiye kumuha mu buzima bwanjye.
Muri ako kanya nibajije ikimugenza aho hantu kiranyobera, akimbona ntabwo yanyirengagije yaje adusanga ndetse aradusuhuza, isoni ziranyica,
-Bite se Didy? Na hano se ujya uhagenda?”
Nabanje guceceka ndamwihorera ndetse nkomeza kureba hasi hashize akanya Papa arahindukira arambaza,
-Ko udasubiza ntabwo ari wowe abaza?”
Nahise nijijisha maze nsubiza Oreste nti,
-Oya ntabwo nari nsanzwe mpagenda nibwo nahaza”
-Ok! Nanjye hano ni hano nkora nakubwiraga, ndi Manager w’ iyi hotel, nari nyuze aha ntembera mba ndakubonye, babakiriye neza se?”
Naracecetse mbura icyo musubiza…..hashize akanya gato Papa ahita asubiza Oreste amwenyura ati,
-Hhhhhh! Nta kibazo twagize rwose tumeze neza! Batwakiriye neza ibintu byose ni sawa!”
-Ok! Ni byiza cyane, hano ni ibisanzwe, kwita kubatugana nicyo dushyira imbere”
-Ni byiza rwose! Hanyuma rero ndi kumwe n’ umukobwa wanjye….numvise musa naho muziranye! Mwariganye cyangwa?”
-Oya ntabwo twiganye ahubwo….”
Oreste yarandebye duhuza amaso ntegereza icyo arenzaho mu gihe yari agicecetse Papa yamuciye mu ijambo,
-Hahahaha! Manager! Wigira ikibazo cyo kwisanzura! Niba hari naho mwaba mwarahuriye mukamenyana wambwira rwose.…erega buriya biba byiza iyo umubyeyi amenyanye n’ inshuti z’ umwana we, ubu biri amahire cyane ko bishoboka ko umukobwa wanjye mwatangira no gukorana? Urumva ko wamufasha muri byose…. ahubwo ari amahire”
-Uuuuh? Koko se ibyo uvuga nibyo?”
-Yego rwose ubu nicyo kitugenza, ahubwo se Patron wawe afite abashyitsi benshi ko yatinze kutugeraho? Batubwiye ko bamutubwiriye ariko twakomeje kumutegereza turaheba”
Papa akivuga atyo ako kanya hari umugabo wahingutse aho wari yambaye neza cyane arahaguruka amusuhuza yizihiwe cyane,
-Hahahaha! Patron! Komera cyane!”
-Komera komera cyane Hami! Wahigereye se?”
-Nahageze cyane n’ umukobwa wanjye!”
Ako kanya yahise ahindukira ampereza akaboko arambwira ati,
-Hahuruka usuhuze Patron!”
Narahagurutse muhereza nanjye akaboko aranyitegereza, maze yongera kuvuga ati,
-Nuko nuko! murisanga cyane!”
Tumaze kwicara batangiye kuganira, Papa atangira kumwibutsa igihe baherukanira atebya mbona neza ko amushakaho inzira,
-Naho ubundi cya gihe dutandukana nageze mu rugo bwije, imodoka yamfiriyeho kubw’ amahirwe mbona umusore watahaga avuye mw’ igaraje aramfasha ankura ku nzira”
-Eee! Iby’ umuhanda niko bimera, buriya umuntu ashima ageze iyo ajya”
-Hanyuma se andi makuru?”
-Amakuru ni meza rwose! Ndabona babakiye nta kibazo mwagize, nanjye nzanira icyo nywa musore?”
Oreste wari ugihagaze aho hafi yahise agenda yihuta, muri ako kanya natangiye kwibaza byinshi, impungenge ziba zose ntekereza ukuntu niyo nabona umwanya ngatangira gukora nayoborwa na Oreste n’ uburyo nari naramwitwayeho.
Yahingutse aho azanye n’ umukobwa wari uzanye icyo kunywa cya Boss! Asaba uwo mukobwa kugenda aba ari we umusukira arangije aragenda Papa na bakomeza kuganira bishyira cyera nanjye mpugira muri telephone.
Iminota yakomeje kwicuma ndetse amasaha akomeza gusimburana n’ andi, nashigutse nikanga unkozeho…yari Papa ahita avuga,
-Naho ubundi umukobwa wanjye nakubwiraga nuyu, yitwa Uwase Divine ariko tumwita Didy”
-Ok! Ndabona rwose ari umukobwa mwiza, nkimubona namushimye rwose mbona ahuye neza neza nuwo nakubwiraga nifuza”
-Ntiwumva se! Hahahaha! Uko umureba uku rero ni umukobwa witonda cyane, ni umuhanga, azi indimi zose nubwo atarakomeza ngo aminuze ariko ntuzagire ikibazo rwose nabyo ni vuba, uko umureba ni umushakashatsi akaba umuhanga mu kuganiriza abantu, azi kugendana n’ ibigezweho…mbese ndamugutuye!……”
Papa yakomeje kunsiga aranogereza abwira Patron byinshi, nyuma y’ umwanya utari muto, uwo twaje kureba nikomanga ku mutima ngo akunde yemere kumbara mube ahita avuga,
-En bon! Umukobwa wawe ndumva ntamushimye naba ndi ingayi! Ndumva igisigaye ari ukuzareba uko azitwara mu kazi!”
Muri ako kanya namenye neza ko ntabyo guca ku ruhande akazi nagasingiye gusa nkomeza kwibaza ikizabikurikira, umutima watangiye guhabanya imibanire y’ umunsi ku munsi njye na Oreste nahinze nkamwirukana shishi itabona mu buzima bwanjye kuko yakunkunze….yari agiye kuba umuyobizi wanjye….gusa nibutse ambwira ngo,
-Nta kibazo Divi! Urakoze kumbwira ukuri kukurimo, nubwo umutima wanjye ukomeretse umubiri wanjye ugacika intege, ntabwo nakwivumbura ngo nkurakarire ko utankunze nk’ itegeko, icyo ngusabye ntuzanjuginye ngo umfate nk’ umwanzi nzi neza ko urugendo rw’ ubuzima rutagira umupaka, mu buzima buri wese yakenera undi, hari n’ ahandi twazahurira”
Nyuma y’ akanya gato nibuka amagambi namusubije….narigaye cyane umutima unshira urubanza gusa ariko amahitamo yanjye ntegereza ikigiye kuzakurikiraho nagombaga kurwanirira kutaganzwa.
Papa na Boss bakomeje kuganira, amasaha akomeza gukura, nkiri aho numvise nafata umwanya nkaba ntembera ariko mbura uburyo mbivugamo ntangira kwikoroza ndetse ndahaguruka mva aho nari ndi ndasohoka, nkigera hanze y’ urwo ruganiriro rwari rwiyubashye nakubitanye na Oreste…wagira ngo yari antegereje.
-Kalibu Didy! Ugiye hehe ngo nkuyobore?”
-Nari ngiye…nari nsohotse ngo mbe ndeba uko hanze biba bimeze, ese Ore? Burya ni hano wambwitaga ko ukora?”
-Yego ni hano nakubwiraga”
Muri ako kanya nabuze icyo nkomeza kumubwira nikura mu isoni ntangira kuvuga ikinjemo cyose,
-Eeeh! Ubwo se kuki utambwiye mbere hose?”
-Ntabwo byari ngombwa cyane ko usibye wowe ubumenye ari uko uhansanze nta wundi muntu wo honze ubizi”
-Kubera iki se?”
-Ndabizi neza akazi umuntu akora niwe muntu, nanze rero ko akazi kandusha agaciro niyo mpamvu”
Nacecetse akanya katari gato, mu gihe nakomezaga kureba amatara y’amabara yakaga muri piscine Oretse yarambwiye ati,
-Harya wari usohotse ngo ube utembere?”
-Yego, numvaga ndambiwe Pe! Kwicarana n’ abantu bakuru ni ukugorwa?”
-Uti ni ukugorwa? Niba nawe ugiriwe ayo mahirwe, ngaho ngwino tube dutembera unambwire neza ukuntu ugiye gutangira gukora akazi hano”
Oreste yateye intambwe ndamukurikira muri ako kanya nakomeje kwigaya no kwicuza ko bucyeye bwaho nari namwutse inabi nyamara we ntiyigeze abigenderaho yakomeje kunganiriza,
-Dore kuva hano kuzamuka ni muri VIP, hicara abantu b’ imena, gutambika kugeza hariya haka amatara y’ umuhondo n’ abandi barahicara….”
Twakomeje gutembera hotel yose turayiheza, tugarukira ahantu hari udutebe…numvaga naniwe ako kanya ndicara Oretse nawe biba uko maze arambwira ati,
-Divi! Naho ubundi buriya tubisubire natunguwe cyane no kukubona ungezeho, ntabwo niyumvishaga ko uretse no gutemberera hano wahaza nk’ uwitegura gutangira akazi mu gihe Boss yaramuka abyemeye gusa mfite ikibazo kimwe nashakaga kukubaza”
-Mbaza nta kibazo gusa nizere ko utagaruka kubyanjye nawe byabaye ejo kuko byararangiye”
-Humura ntabwo mbigarukaho, Divi! Ndashaka kukubaza, uzi neza umuryango winjiyemo, akazi uje gukora n’ igihembo cyako? ”
Ako kanya nibajije kuriibyo bibazo, ntangira gutekereza impamvu yabyo niba hari ikidasanzwe ntamenye gusa mbigira ibisaznwe nsubiza Oretse,
-Oya nta byinshi nzi gusa ibyo ari byo byose Hotel nkiyi nta kuntu yaba idahemba neza, akazi nzajya nkora nako nkaba nzi ko koroshye katavunanye byongeye kandi nzaba nkora ibintu numva nkunze kandi nifuzaga”
Oretse yikije umutima mbona isura ye irahindutse ndikanga ngize ngo mubaze telephone yanjye yarasonnye…yari Papa, yambajije aho ari mubwira ko nari ndi gutembera ansaba gusubira aho yari.
Oretse yaranyoboye dusubira yo gusa uko ntera intambwe niko narushagaho kumva umutima unsimbuka, mu nzira tugenda mu kurangara nagwiriye umuntu numva ibirahuri byikubise hasi….icupa ry’ inzoga ihenze n’ ibirahuri byasandaye hasi birameneka, mu gihe natabazaga ingeri zose mvuga iryo nkoze nakubitanye amaso n’ umukobwa nari menesheje wari wambaye imyenda y’ abakoraho aho hantu ndikanga cyane amaso azamo ibihu………………
Ntuzacikwe na Episode ya 14 yiyi nkuru NTA SHYA RY’ ISHYANO


text:
Hari igihe abantu bumva ko umukobwa akwiye gufatirwa imyanzuro, nyamara si ko biri, ahubwo umukobwa na we afite uburenganzira bwo kumvikanisha ijwi rye ndetse akagira uruhare mu ifatwa ry’ibyemezo mu buzima bwe. Esther w’imyaka 21, ni umwe mu bakobwa babashije kuvuga uko batekereza ku ifatwa ry’imyanzuro y’iterambere ryabo, aho yumvishaga se ko ashaka kwiga kudoda ubu akaba yishimira aho ageze. Isomere ikiganiro Esther na se bagiranye.
Esther: Mfite ubumuga bwo kutumva no kutavuga. Ku myaka itanu natangiye ishuri, nkiga aho bagiraga n’amashami y’imyuga harimo n’uwo kudoda.
Papa Esther: Muri icyo gihe numvaga nshaka ko wazakora itangazamakuru ryo mu marenga, ukigisha se cyangwa ibindi.
Esther: Nge sinari nzi ko ari ibyo unyifuriza, naje kuvumbura ko nkunda kudoda mfite imyaka 12, kuva ubwo natangiye kubyiga, mbyigira ku babyigaga ku ishuri. Ndetse mpita numva ngize inzozi zo kuzaba umudozi ukomeye.
Papa Esther: Sinakundaga ibijyanye no kudoda, kubera ko nabonaga abantu badoda hano iwacu batunguka menshi cyane, rero nkawufata nk’umwuga usuzuguritse.
Esther: Burya ngewe nikomereje ibyo kudoda ntazi ibibi ubitekerezaho. Ni na yo mpamvu ngejeje imyaka 19 nabonye ko nkwiriye kwiga ibyo nkunda nkazabibyaza umusaruro. Numva ko ari nge wa mbere ugomba gufata umwanzuro w’icyo nifuza kuzaba. Ni uko uje kunsura ku ishuri nkubwira ko nshaka kwiga kudoda. Urabyibuka twabiganiriyeho nkomeza kukwereka ko ari byo nkunda kandi nifuza kuzabikora nk’umwuga.
Papa Esther: Icyo gihe narababaye nkubwira ko ngiye kubitekerezaho. Namaze ibyumweru bitatu ntaragusubiza nkirimo kwibaza ukuntu ngiye kukubona uruha nk’uko nabibonanaga abo twari duturanye. Gutsimbarara kwawe n’ubushake wakomeje kugaragaza byanteye gutekereza ko nshobora kuba ntari mu kuri, ngisha inama umuyobozi w'ishuri hanyuma mpindura imyumvire ndabikwemerera.
Esther: Ubinyemerera narishimye, kuko numvaga ngiye kwiga ibyo nkunda kandi nshaka kuzakora. Ubu se sinabyize nkabimenya, none ntubona ko binyinjiriza! Rwose papa iyo unyangira wari kuba umbujije amahirwe.
Papa Esther: Cyane rwose, kuri ubu nterwa ishema ry’aho ugeze mukobwa wange. Warakoze kuvuga amahitamo yawe. Ni na yo mpamvu nsaba ababyeyi kumva ibyo abakobwa babo bababwira, kuko na bo bazi ubwenge ndetse bashobora no kwitekerereza ejo hazaza. Rero ntitukabasubize inyuma cyangwa ngo dusuzugure ibitekerezo byabo tubashyiramo ibyo twe dushaka.
Esther: Buriya nange kuva icyo gihe nabonye ko abakobwa tudakwiriye kumva ko abandi badufatira ibyemezo ahubwo ko n’ijwi ryacu ari ingenzi mu iterambere ryacu. Rero nifuje kubwira abakobwa ngo nimutinyuke, muganirize ababyeyi ibyo mwifuza kugeraho, mubumvisha akamaro kabyo ndetse n’icyo mutekereza bizabafasha. Ntakabuza muzabigeraho.


text:
Mu nkuru zatambutse twarebeye hamwe ibyerekeye ukwezi k’umugore aho twavuze ibice by’ingenzi bikugize
Muri iyi nkuru isoza urwo rukurikirane rw’izerekeye ukwezi k’umugore tugiye kuvuga ku gice kivuga uburumbuke tunakwigishe uko babibara
Igihe cy’uburumbuke nkuko twabibonye ni igihe umugore aba ashobora kuba yasama.
Ubusanzwe intangangore iyo ikuze irarekurwa ikava mu murerantanga ikajya mu miyoborantanga ariho itegerereza intangangabo. Iyo hashize amasaha 24 nta ntangangabo ibonetse ngo habeho gusama, ya ntangangore irapfa, hagashira iminsi igasohokana n’amaraso aribyo byitwa kujya mu mihango. Byumvikane ko umunsi nyirizina w’uburumbuke ari igihe hasigaye iminsi 14 ngo ubone imihango. Aha niho benshi bibeshyera bakumva ko ubona uburumbuke ku munsi wa 14, kandi ahubwo ubugira hasigaye iminsi 14 ngo imihango ize
Ku bafite ukwezi kudahindagurika kuwumenya biroroshye, ku bafite ukwezi guhinduka nabo hari uburyo bwabo bwo kubibara nkuko turi bubibone.
Twibutse nanone ko intangangabo iyo zigeze mu mugore zimara iminsi 5 zikiri nzima zitegereje intangangore.
Dusubiye inyuma rero uteranyije ni iminsi 6 (1 intangangore imara ikiri nzima na 5 intangangabo zimara), ukongeraho undi munsi w’icyizere cyuzuye ikaba iminsi 7. Impamvu uyu munsi wongerwaho nuko hari abagore bagira intanga zimara iminsi 2 zikiri nzima.
Dufashe urugero ku mugore ufite ukwezi kudahinduka kw’iminsi 25, umunsi we w’uburumbuke ni umunsi wa 25-14=11 ukaba umunsi wa 11 ubara uhereye ku munsi wabonyeho imihango.
Kuko intangangabo zimara iminsi 5 ubwo turakuramo 4 (uwa 5 tuwuhuze n’umunsi igi ryarekuriweho) tubone 11-4=7
Bivuze ko igihe cye cy’uburumbuke gihera ku munsi wa 7 uhereye igihe aboneye imihango
Noneho turongeraho 3 kugirango turebe igihe uburumbuke buzarangirira 11+3=14
Uyu mugore uburumbuke bwe buzahera ku munsi wa 7 bugeze kuwa 14.
Ku mugore cg umukobwa ufite ukwezi guhindagurika rero we ntibiba iminsi 7 gusa ahubwo birahinduka niyo mpamvu buri wese agira igihe cy’uburumbuke yihariye.
Uko bikorwa
Iyo ubonye imihango iyo tariki urayandika. Ubutaha yaza ukongera ukandika iyo tariki. Ukabikora byibuze amezi 6 akurikirana.
Ugenda ubara iminsi iri hagati y’ukwezi n’ukundi, gusa mu kubara ugahera ku itariki waboneyeho imihango ukageza ku itariki ibanziriza imihango ikurikira
Urugero niba imihango ije kuri 17/07 ikazongera kuza ku itariki 15/08, uzabara uhereye kuri 17/07 ugeze kuri 14/08.
Ibyo iyo ubirangije, ufata gusa iminsi yabaye myinshi n’iminsi yabaye mikeya.
Niba wabonye wenda 29, 31, 28, 30, 27 ubwo uzafata gusa 27 na 31.
Noneho kuri ya minsi myinshi uzakuramo 11 naho ku micyeya ukuremo 18.
Ku rugero rwacu, 31-11=20 naho 27-18=9
Ni ukuvugako uyu muntu iminsi ye y’uburumbuke ihera ku munsi wa 9 ahereye ku munsi aboneyeho imihango, kugeza ku munsi wa 20.
Agiye mu mihango tariki 17/08 iminsi y’uburumbuke yazahera tariki 25/08 ikageza tariki 05/09.
Akoze imibonano hagati muri ayo matariki ashobora gusama.
Ngibyo ibijyanye n’UBURUMBUKE nawe ushobora kubyibarira ubwawe, ukamenya iminsi ushobora kuba watwita uramutse ukoze imibonano mpuzabitsina idakingiye.
Ku bibazo wakandika ahagenewe kwandika ibibazo n’ibitekerezo cyangwa ukifashisha imbuga nkoranyambaga zacu haba kuri Facebook, Twitter cg Whatsapp


text:
Ambasaderi Joseph Habineza wabaye Minisitiri wa Siporo, Urubyiruko n’Umuco mu Rwanda yitabye Imana ku wa 20 Kanama 2021 azize uburwayi.
Bitewe n’umuryango munini yari afite muri Kenya biteganyijwe ko hari imwe mu mihango izabera muri iki gihugu. Ku wa kane tariki ya 26 Kanama 2021, habazaho igikorwa cyo gusezera umurambo wa Amb. Habineza mu buruhukiro bwa Montezuma i Nairobi.
Kuva saa yine n’igice kugeza saa tanu n’igice zo kuri uyu munsi hataganyijwe igikorwa cyo kumusezeraho kizabera muri Invergara club, ahazanatangirwa ubuhamya bw’abantu batandukanye bari bamuzi.
Mu gitondo cyo ku wa Gatanu hazaba igikorwa cyo gukura umurambo wa Ambasaderi Habineza mu buruhukiro, woherezwe ku Kibuga cy’indege cyitiriwe Jomo Kenyatta, aho uzakurwa uzanwa mu Rwanda. Biteganyijwe ko uzahagera saa 12h10, hagakurikiraho imihango yo kumusezera.
Kugeza ubu amakuru agera ku IGIHE ni uko hatarafatwa umwanzuro ku munsi azashyingurwaho.
Mu rwego rwo gufasha umuryango wa nyakwigendera muri ibi bikorwa byose, hashyizweho uburyo abantu bashobora gutanga inkunga bitewe n’uko bifite. Niba wumva hari umusanzu nawe watanga wanyura aha.
Habineza Joseph yavukiye mu Karere ka Kamonyi mu Ntara y’Amajyepfo tariki 3 Ukwakira 1964. Nubwo yamenyekanye muri Politiki, mbere yaho yabanje gukora mu bigo bitandukanye byigenga.
Joseph Habineza yakoreye uruganda rwa Heineken i Kinshasa, mu 1994-1998, ndetse aza no kuba Umuyobozi ushinzwe ikoranabuhanga muri Heineken muri Nigeria, mu 1998-2000.
Yatangiye imirimo ya politiki mu Rwanda mu mwaka wa 2004 ubwo yari avuye muri Nigeria, ahita agirwa Minisitiri w’Urubyiruko, Siporo n’Umuco icyo gihe bikaba byari bigikomatanyijwe.
Muri 2008, igice cy’urubyiruko cyahawe minisiteri ukwayo ariko Habineza akomeza kuyobora iyiswe icyo gihe Minisiteri ya Siporo n’Umuco kugeza muri 2011 ubwo yeguraga.
Muri 2008, igice cy’urubyiruko cyahawe minisiteri ukwayo ariko Habineza akomeza kuyobora iyiswe icyo gihe minisiteri y’Umuco na Siporo kugeza muri 2011 ubwo yeguraga.
Nyuma yaje guhabwa inshingano nshya zo guhagararira u Rwanda muri Nigeria na Ghana.
Ku wa 24 Nyakanga 2014 yongeye kugaruka muri Guverinoma yari iyobowe na Anastase Murekezi nka Minisitiri w’Intebe; asubira na none ku kuba Ministeri w’Umuco na Siporo, umwanya yamazeho iminsi 183 kuko ku gicamunsi cyo ku wa 24 Gashyantare 2015 yasimbujwe.


text:
Stromae yakoze igitaramo cy’agatangaza ku Gisozi.
Nta gitaramo nk’iki byigeze biba mu Rwanda mbere y’iki. Umuntu umwe, ubuhanga budasanzwe, ubunyamwuga imbere y’abantu, ibyishimo bidasanzwe, umuziki unyuze amatwi byaranze igitaramo cya Stromae yakoreye ku Gisozi mu karere ka Gasabo. Inenge yabaye gutinda cyane gutangira ugereranyije n’igihe cyari cyavuzwe mbere.
Imbaga nini y’abakunzi ba muzika y’uyu muhanzi w’umubiligi ukomoka mu Rwanda yari yakoraniye kuri stade ya ULK ku Gisozi, kugeza saa mbili n’igice abantu benshi bari bakinjira, ni nayo masaha Jeannette Kagame yahagereye yakiranwa amashyi menshi nawe aje kureba Stromae.
Nyuma y’umwanya abantu bamutegereje n’amatsiko menshi, Stromae yazamutse kuri scene, yakiranwa ibyishimo bidasanzwe.
Nta guca ku ruhande cyangwa kuvuga amagambo yahise atangira akazi ke, ahera ku ndirimbo ze nka Peace or Violence, Moules frites, Avf, akomereza ku zizwi cyane kandi zakunzwe nka Te Quiero, Ave Cesaria, Tous les memes, Formidable na Papoutai
Uyu muhanzi yagaragaje ubuhanga mu kubyina, kuririmba, kujyanisha amashusho y’indirimbo ze asanzwe azwi n’uko yifataga kuri scene no kuganira na rubanda rwaje kumureba.
Stromae yaririmbye wenyine, igitaramo cye nta wundi muhanzi wakigaragayemo uretse we gusa, nta MC nta kindi uretse we n’abacuranzi bane bari imbere, byari Formidable.
Muri bicye yavuze kuri scene, yavuze ko yishimira ko igice kimwe ari umunyarwanda, ko ashimira se wamubyaye ndetse yibutse gusaba imbabazi ku kuba igitaramo cya mbere cyarasubitswe, ashimira abaje ari benshi kuri iyi nshuro, maze arakomeza kuririmba agana ku musozo.
Uyu musore yakoze indirimbo zigera kuri 12 buri yose abantu bayishimiraga. Stromae yakoze igitaramo kidasanzwe mu Rwanda.
UM– USEKE.RW


text:
Ikibazo cyo gucana inyuma ku bashakanye kigenda gifata indi ntera cyane cyane muri iyi si ya none. Uburyo butandukanye usanga bukoreshwa ariko ngo burya abagabo bikundira cyane amafunguro, kuryama neza, no gutera akabariro bityo umugore ushakira umuti ahandi biramugora kurinda umugabo we kumuca inyuma.
Mu gitabo cye yise”Inzira 101 zo kugumana umugabo”, Emilian Silvestri, umwanditsi w’imyaka 32, yatsindagiyeko umugore wumuhanga yirinda koherereza umugabo we ubutumwa bugufi bwo kuri telephone bugaragaza amahane cyangwa gufuha bikabije, ahubwo ko ariingenzi kumwoherereza ubutumwa butuma amutekerezaho kandi akamukumbura cyane.
Amafunguro
N’ubwo abagabo babyita kwiyubaha ntibakunde kubigaragaza burya abagabo bakunda kwirira. Aha usanga abagore b’indangare batazirikana gutegereza umugabo ngo bamusangize kandi biri mu byamwongerera app├ętit bityo yaba amaze gufungura bikaba byakongera akanyamuneza mu rugo.
Ni ingenzi cyane ko umugore amenya ko umugabo utariye neza ashobora guteza ibindi bibazo mu rugo ako kanya cyangwa nyuma yaho bikaba byanatuma ajya mu nshoreke.
Irindi banga rikaze ni ukumenya gutekera umugabo. Usanga abagore benshi bishimira kugabura iteka ibiryo byatetswe n’umukozi.
Nk’uko Emilian yakomeje abivuga muri icyo gitabo cye, ni byiza cyane kugira umunsi umenyereza umugabo ko umutekera kandi ugateka usukuye kandi wambaye utwambaro twanyura ijisho rye. Aha ndavuga utwambaro tworohereye twatuma akwifuza niyo yaba akubonye mu gikoni kuko ku ngo nyinshi uwo munsi uba umunsi udasanzwe.
Aho kuryama
Usanga abagore benshi batangara cyane bibaza icyo umugabo w’umusirimu ajya gukora mu kumba k’indaya . Biroroshye cyane rwose kwifatira umugabo kuko ibyo akenera cyane si ubwinshi bw’ibintu biri mu cyumba ahubwo we aba yishakira icyumba gisukuye kandi akabona ko byakozwe kubera we.
Gutera akabariro
Nk’uko uyu mwanditsi akomeza abivuga, gutera akabariro ntibitangirira mu buriri ahubwo bitangirira aho umwe atabona undi. Ibyo binyura cyane mu butumwa mwandikirana cyangwa se amagambo muvugana kuri telephone. Ni ingenzi kwirinda kugaragariza umugabo ko utamwizeye nubwo ari bibi kumwereka ko ntacyo akubwiye.
Isuku y’umugore umugabo ayiha agaciro cyane. Niyo waba ufite abana zirikana cyane ko umugabo atanze abana ariko burya muri kamere ye, kuba ufite abana sibyo bituma umuryohera niba udafite isuku ihagije.
Umugabo kandi burya ntakunda umugore umwereka ko adashoboye. Umugabo akunda umugore umwereka ko ajijutse ariko atiyemera kandi utannyeduka mutwo akora twose. Ibyo bimutera ishema akumva ko gutera akabariro n’umuntu nk’uwo ari ntako bisa.
Udukino duto duto ndetse wanagereranya no gushyenga cyangwa se amasiporo yo mu cyumba hamwe n’umugabo natwo dutuma umugabo akomeza kukugirira ubusambo no kukwifuza bikaba impamvu yo kwifuza kutamuva i ruhande ngo agiye mu nshoreke.


text:
Hari umusomyi wacu uherutse gusaba ko twamubwira igisobanuro cy’izina rya MERVEILLE yakunze kumva henshi bigatuma aryita umwana we.None ubu ngo umwana ku ishuri bamubaza icyo iryo zina risobanura na we akabaza ababyeyi be icyatumye barimwita.
Ibibazo nk’ibyo birumvikana kandi ntibyabura.Hari amazina abantu bita abana babo kuko bayumvanye abandi,bikaba akarusho iyo ari akazina kavugitse neza.Na MERVEILLE rero ari muri ayo.Abenshi ntibaba bitaye ku gisobanuro nyacyo cy’iryo zina.
Iri zina rihabwa abahungu kimwe n’abakobwa.Ariko ntiwabona bazina batagatifu baryo(saint Patron).Rikunze kugaragara mu bihe by’uburumbuke bw’iterambere n’ituze(période de prospérité).Rikaba rikomoka mu rurimi rw’Igifaransa aho risobanura ibi bikurikira: agatangaza cyangwa akataraboneka(agaciro gakomeye cyangwa ubwiza buhebuje)
Akenshi ritangwa n’ ababyeyi basenga cyangwa bakunda gusoma Bibiliya cyane.Ni bo bita umwana iryo zina nk’abashimira Imana uburyo yabagiriye neza.Ingero ni nyinshi,ariko reka tuvuge kuri izi uko ari enye gusa dusanga mu Byanditswe Bitagatifu.
Marc 7,37(Yezu amaze gukiza umuntu wari ufite ubumuga bwo kutumva no kutavuga,abandi baratangaye bati: « byose yabikoze neza »= il fait tout à merveille.….);Exode 3,3(Umumalayika w’Imana amaze kubonekera Musa mu kibatsi cy’umuriro,Musa yashatse gusobanukirwa neza,ati » Reka njyeyo ndebe aka kataraboneka=un détour pour considérer cette merveille….)Psaume 118,23(Uhoraho ni we wagennye ko biba gutyo,maze biba agatangaza mu maso yacu=une merveille à nos yeux).
By’akarusho,iyo ari umukobwa, bamwita iryo zina babitewe n’ubwiza bamubonamo ku buryo bugaragara nk’umujyi ukenkemuye, mbese ko abantu ntaho bazahera bamunnyega,bagereranije n’abamubanjirije(Lamentation 2,15: « wa mujyi wavugwagaho ubwiza buhebuje,ukaba n’umunezero w’isi yose= …Une merveille de beauté).
Niba witwa iri zina,buriya ababyeyi bawe bahereye kuri imwe muri izi mpamvu cyangwa zikaba zikomatanije ari nyinshi.Ishimire ko ubwo wavukaga,ababyeyi bawe babonye ibintu byiza byinshi nk’ubufindo ndetse nawe ubabera akataraboneka.Uzahore ubizirikana.Nawe mubyeyi ujye ubyibutsa umwana wawe.
By Protogène BUTERA


text:
Igisibo
IBISOBANURO KU GISIBO CYA RAMADHWAN:[edit | edit source]
Imana yashyizeho uburyo bwo kuyigandukira bunyuranye, kugira ngo igerageze abagaragu bayo, ese baba mu bakurikira irari ryabo cyangwa baba mu bumvira itegeko ry'Imana, uko kuyigandukira igushyira mu byiciro bikurikira:
Ibibuza ibyo umuntu akunda nk'igisibo, kuko kibuza ibikundwa aribyo: ibyo kurya, ibinyobwa n'ibindi bimunezeza nk'imibonano ku bashakanye n'ibindi.
Gutanga mubyo utunze ukunda nk'amaturo (Zakat), isadaka.[edit | edit source]
Gutungana kw'umutima[edit | edit source]
Ubutungane bw'umutima buba mu kwerekera kwawo ku Mana no kuyikunda. Bimaze kugaragara ko ibyo kurya, ibinyobwa, imvugo, kuryama, guhura n'abantu cyane bituma umuntu atakaza ibimuhuza n'Imana, bikamwongerera kuba kure y'impuhwe zayo. Niyo mpamvu Imana yategetse igisibo kugira ngo kibarinde ibibi, bityo bagire umutima udafite irari ariryo nzitizi zo kugandukira Imana. Ibategeka gukora icyicaro cya ITIKAFU mu misigiti kigamije kwiyegereza Imana. Inabategeka kurinda indimi zabo kuvuga ibidafite umumaro. Inabategeka igihagararo mu ijoro, gifitiye umubiri n'umutima akamaro.
IGISIBO NI IKI?[edit | edit source]
Igisibo ni ukwigomwa kurya, kunywa, imibonano mpuzabitsina ku bashakanye n'ibindi bibujijwe uwasibye, kuva umuseke utambitse kugeza izuba rirenze, wagambiriye gusiba no kwiyegereza Imana.
Impamvu z'itegekwa ry'igisibo Igisibo ni inzira ituma habaho gutinya Imana, ukora ibyo yategetse ukareka ibyo yabujije. Igisibo kimenyereza umuntu uburyo bwo kurinda umutima no kureka ibibi byawo, kikanawutoza kwirengera inshingano no kwihangana mu gihe cy'ibibazo.
Igisibo gituma umuyislamu abasha kwiyumvamo ububabare buri kuri mugenzi we ushonje, ibyo bigatuma arushaho gutanga no kugirira neza abakene n'abatindi, bityo bigatuma habaho urukundo n'ubuvandimwe hagati y'abakire n'abakene. Igisibo cyeza umutima, kikawusukura kiwukura mu bikorwa bidahwitse. Mu gisibo niho haboneka ikiruhuko k'urwungano ngogozi, kikaruruhura mu guhora rwuzuriwe, bikarufasha kugarura ingufu. Urwego igisibo cy'ukwezi kwa Ramadhani gifite muri islamu
Igisibo ni inkingi imwe mu nkingi eshanu (5) zigize islamu, Imana yagitegetse mu mwaka wa kabiri (2) nyuma y'iyimuka ry'intumwa y'Imana iva iMakka ijya iMadina.
Intumwa y'Imana ikaba yarasibye igisibo cya RAMADHANI inshuro icyenda mu buzima bwayo. Ukwezi kwa RAMADHANI, niko kwezi gufite imigisha n'ibyiza kurusha andi mezi yose uko ari cumi n'abiri (12), n'amajoro icumi ya nyuma y'uko kwezi, akaba ariyo meza kurusha amajoro icumi y'ukwezi kwa DHUL HIDJA, kuko mu majoro icumi ya RAMADHANI, habonekamo ijoro rya AL QAD'RI rifite ibyiza biruta iby'amezi igihumbi(1000), n'iminsi icumi ya mbere ya DHUL HIDJA, iruta iminsi icumi ya nyuma ya RAMADHANI, n'umunsi wa idjuma niwo mwiza mu minsi y'icyumweru, n'umunsi w'igitambo ukaba umunsi mwiza mu minsi yose y'umwaka, n'ijoro rya AL QADRI rikaba ijoro ryiza mu majoro yose y'umwaka.
UMWANYA IGISIBO CYA RAMADHWAN GIFITE MURI ISLAM[edit | edit source]
Igisibo cya RAMADHANI, ni itegeko kuri buri muyislamu ugimbutse, ufite ubwenge, ushoboye kuba yasiba, utari ku rugendo, yaba umugabo, cyangwa umugore udafite imiziro nk'imihango, ibisanza n'ibindi. Imana ikaba yarategetse abayislamu gusiba nk'uko yabitegetse abababanjirije. Imana iragira iti:
"Yemwe abemeye, mwategetswe gusiba nk'uko byategetswe abababanjirije, wenda mwarushaho gutinya Imana" Qur'an 2:183
IBYIZA BY'UKWEZI KWA RAMADHWAN[edit | edit source]
Imana iragira iti:
"Mu by'ukuri Qor'ani, twayimanuye mu ijoro ry'icyubahiro (AL QAD'RI). Ese ni iki cyakumenyesha iryo joro? Iryo joro ririmo ibyiza biruta iby'amezi igihumbi Imana irimanuramo Abamalayika bari kumwe na DJIBR"
UMUSOZO


text:
Nyuma yo gusuzuma ko ubuzererezi bw’abana bo mu muhanda buterwa n’ibibazo bitandukanye hafashwe ingamba zo gukumira zimwe mu mpamvu zibutera.
Ikigo cy’Abadacogora-Intwari cya Caritas Kigali cyafashe ingamba zo gufasha imiryango kuva mu bukene kugirango ababyeyi babashe guhangana n’imibereho myiza yo kurera abana babo.
Ibikorwa bya mbere bakorera ababyeyi n’ukubafasha guhindura imyumvire babahugura kumenya gukora imishinga iciriritse ibyara inyungu kugirango babashe kwinjiza amafaranga mu rugo bityo babashe kwikemurira ibibazo bimwe na bimwe birimo ubukene.
Ibi bikorwa ntibirangirira kubigisha gutegura imishinga gusa kuko banabatera inkunga y’amafaranga binyuze mu matsinda ya “Kwigira”.
Padiri Twizeyumuremyi Donatien umuyobozi wa Caritas Kigali zimwe mu ntego za Caritas Kigali mu gukemura ikibazo cy’abana bo mu muhanda iya mbere ni ugukemura zimwe mu mpamvu zitera ubuzererezi.
Icyambere ni ugukura abo bana mu muhanda, bakabajyana kubagororera mu kigo cya Nyiragiseke giherereye mu murenge wa Rweru mu karere ka Bugesera nyuma y’ amezi 6 hagashakishwa imiryango yabo bikajyana no kuyitegura kwakira abo bana hanyuma bakabasubiza mu muryango.
Bitewe nuko impamvu ziba zavanye abana mu miryango yabo ziba zitakemutse burundu kandi inyinshi ziba zaturutse mu miryango yabo avuga ko bafasha imiryango kuva muri ibyo bibazo.
Ku makimbirane bahabwa inyigisho zibafasha guhinduka no kubana mu bwumvikane, mu kwiteza imbere bagahabwa amafaranga y’inkunga abafasha gukora imishinga iciriritse ibyara inyungu kuko ubukene nabwo ari imwe mu mpamvu ituma abana bajya kuba inzererezi.


text: Yezu ageze i Yeriko, yahuranya umugi. Nuko haza umugabo witwa Zakewusi, yari umutware w’abasoresha, akaba umukungu. Agerageza kubona Yezu uwo ari we ariko ntiyabishobora, kubera imbaga y’abantu, kandi akaba yari mugufi. Arirukanka, abacaho maze yurira igiti cy’umuvumu, agira ngo abone Yezu wari ugiye kunyura aho. Yezu ahageze yubura amaso, aramubwira ati «Zakewusi, manuka vuba kuko ngomba gucumbika iwawe uyu munsi.» Nuko amanuka bwangu, amwakirana ibyishimo. Ababibonye bose barijujuta, baravuga bati «Yagiye gucumbika ku munyabyaha!» Nuko Zakewusi yegera Nyagasani, aramubwira ati «Rwose, Mwigisha, kimwe cya kabiri cy’ibyo ntunze, ngihaye abakene; niba kandi hari uwo nahuguje, ndamusubiza ibye incuro enye.» Yezu ni ko kuvuga ati «Uyu munsi umukiro watashye muri iyi nzu, kuko uyu na we ari umwana wa Abrahamu. Koko rero, Umwana w’umuntu yazanywe no gushaka no kurokora ibyazimiye.»


text:
Aya marushanwa azatangira tariki 15 Ugushyingo, akorerwe ku rwego rw’amashuri, umurenge, Akarere, Intara no ku rwego rw’igihugu.
Umuyobozi w’Urugaga rw’Abanditsi mu Rwanda, Hategekimana Richard yavuze ko yateguwe hashingiwe ku kuba umuco wo gusoma no kwandika mu Rwanda ukiri hasi, kuba nta masomero ahagije ari hirya no hino mu gihugu n’aho ari ugasanga harimo ibitabo byanditse mu ndimi z’amahanga.
Yavuze ko uko kudasoma cyangwa ngo handikwe ibitabo bihagije bigaragaza indangagaciro nyarwanda, ari ikibazo ku hazaza h’igihugu gishaka ko ubukungu bwacyo bushingira ku bumenyi.
Ibitabo bizifashishwa muri aya marushanwa, ni ibyanditswe n’abanyarwanda mu Kinyarwanda.
Hategekimana avuga ko umuco wo gusoma no kwandika ibitabo, urubyiruko niruwukurana, nta kabuza u Rwanda ruzaba indashyikirwa mu iterambere rishingiye ku bumenyi.
Yasabye ababyeyi kuba ku isonga mu gutegura no gufasha abana babo kugira ngo bazitware neza mu marushanwa kuko harimo ibihembo.
Ati “Ni ishema ku babyeyi kubona abana babo babaye indashyikirwa, bityo basabwa gufasha abana babo gusoma ibitabo bizakoreshwa mu marushanwa.”
Mu bitabo bizifashishwa abana basoma harimo icyitwa “Indangagaciro mu bana bato”, cyitezweho gufasha abanyeshuri kumenya indangagaciro zikwiriye kubaranga kugira ngo bakure babereye igihugu.
Hazanasomwa igitabo cyitwa “Ndi Umunyarwanda Isano Iduhuza”, nacyo kizafasha abanyeshuri gukurana indangagaciro y’Ubumwe bw’Abanyarwanda yo nkingi ya mwamba mu kurwubaka no kuruteza imbere.
Abanyeshuri na none bazarushanwa mu gusoma igitabo “Urubyiruko Dufitanye Igihango” gikubiyemo igihango urubyiruko rufitanye na Perezida Paul Kagame wayoboye urugamba rwo kubohora igihugu.
Abazatsinda ku rwego rw’Ishuri, bazajya kurushanwa ku rwego rw’umurenge, abazatsinda bazajya ku rwego rw’Akarere abatsinze bajye ku rw’Umujyi wa Kigali n’Intara, naho abazatsinda ku rwego rw’Intara n’Umujyi wa Kigali bazajya mu mwiherero w’Iminsi ibiri bazaganirizwamo uruhare rwabo mu kubaka igihugu no guteza imbere umuco wo gusoma no kwandika ibitabo mu iterambere ry’Igihugu.
Biteganyijwe ko abanyeshuri bazatsinda neza bazahembwa ari na ko bizagenda ku Murenge, Akarere n’Intara cyangwa Umujyi wa Kigali bizaturukamo abana benshi bazaba batsinze.
Hetegekimana yavuze ko amashuri yose azitabira amarushanwa bikagaragara ko bayitabiriye biteguye neza, nayo azahembwa.
Ati “Abayobozi b’amashuri nkuko babizi inshingano y’ibanze ni uguharanira ko abana bashinzwe kurera bakurana indangagaciro na kirazira. Aya marushanwa rero ni umusanzu ukomeye cyane mu kubafasha kwesa imihigo yabo. Barasabwa gufasha abanyeshuri kubona ibyo bitabo bakabisoma, bakumva neza ibikubiyemo.”
Yavuze ko kandi amarushanwa atareba amashuri gusa, ariyo mpamvu basaba n’ubuyobozi bw’Umurenge n’Uturere kuba hafi abayobozi b’amashuri kugira ngo bazabaheshe ishema.
Ibihembo bizatangwa ku bana bitwaye neza mu marushanwa harimo amagare, Imipira yo gukina, ibikombe, imidali, amaradiyo, ibitabo n’ibindi.


text:
Kwiyandikisha ku bazakora ibizamini bya Leta bizasozwa mu mpera za Gicurasi
Yanditswe na MUGISHA BENIGNE
Ingengabihe ya Minisiteri y’Uburezi (MINEDUC) igaragaza ko kwiyandikisha kw’abazakora ibizamini bya Leta byatangiye bikazasozwa mu mpera z’ukwezi kwa Gicurasi.
Kwiyandikisha kw’abanyeshuri bazakora ibizamini bya Leta byakozwe mu buryo bw’ikoranabuhanga bigomba gusozwa tariki ya 31 Gicurasi 2018, ubu buryo bukaba bushimwa n’ abarezi basanga ari uburyo bwiza kandi butaruhije ndetse bwihutisha umurimo wo kwandika abanyeshuri bitegura gukora ibizamini bya Leta.
Mukangira Jeannette ni umurezi ushinzwe isomo ry’ikoranabuhanga muri Koleji y’abakobwa y’i Muramba, aravuga ko kwandika abanyeshuri mu buryo bw’ikoranabuhanga byagabanyije imvune yabagaho mu gihe cyo kubandika, kuri ubu bikaba bifata umwanya muto kandi bigakorwa mu buryo bwizewe.
Ati “Ikoranabuhanga ntako risa, ryoroshya umurimo kandi rikawihutisha, kuri ubu turorohewe kandi turabikora vuba vuba kurusha uko twabikoraga ubu buryo butaratangira”.
Ndegeya Anastase ushinzwe amasomo y’ikorabuhanga mu Rwunge rw’amashuri rwa Gatenga ya II, avuga ko ubu buryo nta kibazo bubateye ko ahubwo bwaje ari igisubizo, agasanga igihe bahawe cyo kuba basoje iki gikorwa bazacyubahiriza bitewe n’uko byoroshye kubikora kurusha uko byari bimeze mbere.
Umuyobozi w’ Ikigo k’igihugu cy’uburezi (REB) Dr Ndayambaje Irenee, yasabye abayobozi b’ibigo by’amashuri kubahiriza amabwiriza agena igikorwa cyo kwandika abanyeshuri bazakora ibizamini bya Leta bisoza ikiciro cy’amashuri abanza (P6), Ikiciro rusange (O’Level) n’ibizamini bisoza amashuri yisumbuye (A’Level).
Abarezi basabwa gusuzuma imyirondoro umunyeshuri yigiraho ko ihuye n’iri ku irangamimerere, aho bidahura bakavugana n’ababyeyi b’abanyeshuri kugira ngo bamenye neza ko amazina umwana akoresha ku ishuri ariyo bamubarujeho.
Amabwiriza ya Minisiteri y’Uburezi asaba ko nta munyeshuri n’umwe ugeze mu kiciro gisoza amasomo wujuje ibisabwa wagombye kubuzwa kwiyandikisha.
Ni muri urwo rwego abayobozi b’amashuri basabwe gufasha abanyeshuri bafite ibibazo by’imyirondoro, ku bakandida basabwa kwiyandikisha berekanye irangamuntu, nk’abiga mu mwaka wa 6 w’amashuri yisumbuye batazifite cyangwa zidakosoye, bagomba kwandikwa hakoreshejwe amazina yabo nyakuri, abayobozi b’amashuri bakabikorera raporo ikagezwa kuri REB bitarenze tariki ya 31 Gicurasi 2018.
MINEDUC kandi yibutsa abayobozi b’amashuri kujya bagenzura imyirondoro y’abanyeshuri hakiri kare bataragera mu myaka yo gukora ibizamini bya Leta.
Ababyeyi na bo barasabwa kujya bakurikirana imyirondoro y’abana babo, kugira ngo bamenye neza niba barimo kwigira ku mazina nyayo yo mu irangamimerere.